Najib Atau Muhyiddin Perlu Campurtangan Selesai Masalah Bernama TV

Di antara MAS dan Bernama TV, yang manakah lebih penting kepada negara?
Mungkin ada yang mengatakan MAS lebih penting dan mungkin juga ada yang mengatakan Bernama TV lebih mustahak. Pasti ramai juga yang mengatakan kedua-duanya sama penting kepada negara.
Walau apa pun jawapannya, kedua-duanya adalah penting. MAS adalah syarikat penerbangan milik negara manakala Bernama TV pula adalah anak syarikat milik sebuah agensi kerajaan iaitu Bernama yang berperanan menyebarkan maklumat kepada rakyat.
Baik MAS, mahupun Bernama TV, kedua-duanya ada peranan tersendiri kepada negara. Negara tidak lengkap tanpa mempunyai syarikat penerbangan tetapi negara juga akan tempang jika tidak mampu menyebarkan maklumat kepada rakyat.
Sebagaimana dunia makin kompleks dan pelbagai, saluran maklumat juga semestinya lebih daripada satu. Selain pelbagai saluran maklumat yang lain, Bernama TV ada peranannya yang tersendiri yang tidak boleh dinafikan kepentingannya.
Ketika MAS bermasalah, kerajaan bukan saja tidak lokek menyediakan dana berjumlah bilion ringgit bagi tujuan memulihkannya, malah sanggup melantik seorang CEO warga asing dengan gaji yang mahal, tetapi kenapakah apabila Bernama TV diketahui dalam kedudukan meruncing sehingga gaji tidak dibayar,  kerajaan hanya berdiam diri saja?
Blog ini sudah dua kali mendedahkan mengenai masalah dan kemelut yang dihadapi oleh Bernama TV sehingga gaji kakitangan dan bayaran elaun kepada penyampainya sudah tertunggak hampir dua bulan.
Baru-baru ini juga didedahkan secara meluas oleh beberapa portal berita, berikutan masalah itu berterusan telah menyebabkan ada kakitangannya yang terpaksa mengambil cuti kecemasan kerana tidak mempunyai wang belanja untuk datang ke pejabat.
Masalah Bernama TV  sebahagiannya berpunca daripada bilangan penontonnya yang terlalu kurang dan tidak mempunyai pendapatan iklan. Dana yang disediakan kerajaan pula terlalu jauh berkurangan berbanding perbelanjaannya.
Janji Menteri Komunikasi  dan Multimedia, Ahmad Shabery Cheek untuk membawa penyelesaian kepada masalah Bernama TV menjelang awal tahun 2015 juga masih tidak menampakkan tanda-tanda positif.
Baik perancangan mahu menjadikannya saluran bahasa Inggeris, malah kontrak CEOnya Ibrahim Yahya yang berakhir pertengahan bulan ini juga tidak diketahui sama ada disambung lagi atau ditamatkan.
Sehingga ini, difahamkan kakitangan dan penyampai Bernama TV masih lagi dibelenggu masalah gaji dan elaun tertunggak, meskipun setelah ia didedahkan secara meluas baru-baru ini, selain kelabu mengenai hala tuju stesen tv itu.
Walaupun menyedari dunia sekarang adalah berpaksikan maklumat dan rakyat pula sentiasa dahagakan berita-berita terkini, tiada mana-mana pemimpin kerajaan yang tampil memberi reaksi untuk menyelesaikan masalah Bernama TV ini?
Baik Perdana Menteri, Najib Razak dan timbalannya, Muhyiddin Yassin atau Shabery Cheek sebagai menteri yang bertanggungjawab terhadap Bernama TV, semuanya sehingga ini masih diam dan kelu seribu bahasa?
Di manakah tanggungjawab mereka sebagai pemimpin? Bagaimana mahu meyakinkan rakyat tentang sikap tanggungjawab jika masalah kakitangan sebuah agensi kerajaan sendiri gagal diselesaikan?
Lebih dari itu, berbanding dengan MAS yang baru-baru ini disuntik dengan dana RM6 bilion melalui sebuah syarikat yang baru ditubuhkan serta diberikan CEO baru manakala hutang-hutang lamanya bakal dilapukkan begitu saja, dana yang diperlu untuk memulihkan Bernama TV hanyalah sekelumit kecil saja.
Soalnya, kenapakah Bernama TV dibiarkan tidak dipedulikan manakala MAS dibelai dan dimanja sedangkan kedua-dua mempunyai peranan dan fungsi yang tersendiri kepada negara?
Beberapa pemimpin UMNO juga melahirkan rasa kesal dengan sikap kerajaan dalam menangani masalah Bernama TV ini. Ramai yang berpendapat, kerajaan tidak seharusnya membiarkan begitu saja masalah yang timbul ini sehingga menjadi perbualan ramai kerana ia memburukkan lagi kedudukan kerajaan yang sudah sedia lemah dan dipertikaikan rakyat.
Jika Shabery Cheek dianggap terlalu lemah, tidak peduli dan “tak boleh pakai” dalam menyelesaikan masalah Bernama TV ini, sudah sampai masanya Najib atau Muhyiddin tampil bersuara dan memberi arahan mengenainya. (SH 09/12/2014)

0

0

votes
Article Rating
Kongsikan artikel ini


Antara Mahathir Dan Najib, Siapakah Bakal Kecundang?

Ayat paling “power” yang diluahkan oleh Mahathir Mohamad kepada kepimpinan Najib Razak yang sedang dipertikaikannya ialah “kalau tak ada kelayakan, jangan jadi kerajaan”.
Bekas Perdana Menteri itu juga berkata, ramai lagi yang berkelayakan untuk menggantikan Najib.
Selain itu, Mahathir juga memperlekeh kemampuan Najib dengan berkata, kemenangan BN dalam PRU 13 bukanlah disebabkan imej Najib tetapi tetapi kerana pengundi BN takut jika Anwar menjadi Perdana Menteri, yang akan menjadi Timbalan Perdana Menteri dan Menteri Dalam Negeri ialah Lim Kit Siang serta menyebabkan ramai yang kena tangkap.
Sebelum itu, selain menarik balik sokongan, hampir semua tindakan atau keputusan yang dibuat Najib sentiasa saja mendapat kritikan dan bangkangan daripada Mahathir. 1MDB, TPPA, pemansuhan akta, hubungan kaum, CEO MAS, menyaman pengkritik atau apa saja, semuanya mendapat teguran dan “tidak kena” pada pandangan Mahathir.
Sesiapa pun yang mengikuti semua perkembangan antara Mahathir dan Najib ini, pasti tidak dapat mengelak daripada merasakan bahawa suatu lagi perkelahian politik bakal berlaku. Tidak kurang yang meramalkan hayat politik Najib mungkin sudah di penghujungnya ketika ini.
Ini kerana, sejarah politik Mahathir memperlihatkan beliau tidak pernah kesian atau mengalah dengan mereka yang dibencinya. Musa Hitam, Tengku Razaleigh dan Anwar Ibrahim adalah musuh  “heavyweight” yang disingkirkannya ketika sedang berkuasa, manakala Pak Lah pula berjaya diketepikannya selepas tidak lagi mendiami Seri Perdana.
Sama ada sedang berkuasa atau tidak, pengaruh dan kelicikan Mahathir tidak boleh dipandang mudah.
Selagi tidak menyingkirkan mereka yang dimusuhinya, bermakna ia belum berakhir bagi Mahathir. Kepada Najib, walaupun belum menyebut secara terbuka, Mahathir semakin hari semakin menampakkan hasratnya ke arah itu.
Jika dulu beliau hanya menegur dan mengkritik, kini nadanya beralih mengenai kelayakan sebagai kerajaan, ramai lagi boleh dipilih sebagai pengganti Perdana Menteri serta kemenangan BN bukan disebabkan peranan dan kerja keras Najib selama ini. Semua itu adalah tanda-tanda jelas Najib sudah tiada dalam hati Mahathir.
Di mata Mahathir sekarang ini, Najib barangkali adalah  bakal “mangsa penyingkirannya” yang seterusnya.
Tetapi walaupun dikritik, ditegur, disindir dan diserang, Najib sehingga ini tidak mudah melatah. “Telinga kualinya” terlalu tebal.
Dalam masa yang sama, Najib bukan saja tidak menunjukkan tanda-tanda akan mengalah, bahkan juga tidak mahu berubah.  Selain terus dengan stail dan gaya lamanya memimpin parti dan kerajaan, ada juga laporan mengatakan Najib ketika ini sedang cuba mengenepikan pengaruh Mahathir secara perlahan-lahan.
Najib dikatakan tidak lagi menunjukkan kemesraannya seperti dahulu bila bertemu Mahathir di majlis-majlis tertentu, bahkan ada juga laporan mengatakan turut bersikap “endah tak endah” apabila bekas Perdana Menteri itu sedang bercakap.
Sebagai orang tua, keadaan itu pasti menyinggung Mahathir dan membuatkannya terus mahu menyerang Najib.
Sementara Najib mahu terus bertahan sebagai Perdana Menteri sehingga PRU 14 akan datang dengan keyakinan masih mampu mencipta kemenangan lebih gemilang, Mahathir pula mula memberi bayangan bahawa BN akan tumbang jika Najib tidak digantikan. Tujuannya ialah untuk menarik seramai mungkin sokongan berpihak kepadanya. Tetapi kuasa tarikan sebagai Perdana Menteri juga merupakan kelebihan kepada Najib untuk terus bertahan.
Jika keadaan ini berterusan dan masing-masing tidak mahu mengalah, perkara yang menarik ditunggu ialah bilakah “peperangan terbuka” akan meletus dan siapakah yang bakal kecundang dalam pertembungan antara kedua-duanya nanti?
Berjayakah Mahathir menyingkirkan seorang lagi musuh politiknya? Atau mungkinkah Najib satu-satunya pemimpin UMNO yang gagal diketepikan oleh Mahathir?
Mahathir adalah pemimpin yang paling kerap menghadapi cabaran serta paling suka bermusuh tetapi sentiasa menang dan berjaya menyingkirkan mereka yang mahu disingkirkannya.
Najib pula hampir tidak kenal erti pertandingan dan sentiasa dibentangkan “karpet merah” dalam pendakian kerjaya politiknya. Di dalam UMNO, beliau hanya pernah bertanding bagi jawatan Naib Presiden, suatu jawatan yang memerlukan tiga pemenang dipilih manakala jawatan-jawatan lain yang menghendaki seorang pemenang,  semua diperolehinya secara percuma.
Pertembungan Mahathir dengan Najib sepertinya sudah sukar dielakkan. Walaupun Najib terus berdiam dan tidak memberi respon tetapi Mahathir sentiasa saja mencari peluang memanaskan keadaan dan memberi tekanan.
Mungkinkah kemenangan terus memihak kepada Mahathir atau Najib berjaya mencipta sejarah baru dengan “mengkafankan” terus gangguan bekas Perdana Menteri itu? (SH 10/12/2014)

0

0

votes
Article Rating
Kongsikan artikel ini


Najib Ganti Tunku Sebagai PM Paling Gembira

Walaupun Tunku Abdul Rahman Putra Alhaj pernah mengisytiharkan dirinya sebagai Perdana Menteri paling gembira, gelaran itu kini seharusnya sudah pun berpindah kepada Najib Razak.
Jika Perdana Menteri pertama itu didapati memanggil rakan-rakannya bermain poker ketika api pergaduhan kaum sedang marak di Chow Kit dan Kampung Baru dalam peristiwa 13 Mei 1969, Najib pula tetap meneruskan agenda percutiannya ke luar negara biar pun pelbagai isu sedang melanda negara ketika ini.
Najib ketika ini sedang mengadakan lawatan rasmi ke Korea Selatan dan beberapa hari selepas itu dikatakan terus bercuti panjang sehingga
6 Januari 2015
.
Pada
1 Ogos
 lalu, iaitu pada Hari Raya ketiga dan sehari selepas mengadakan lawatan rasmi ke Belanda berhubung isu MH17, beliau juga didapati bercuti panjang sehingga
15 Ogos.

Seperti yang didedahkan oleh Asia Sentinel, di sebalik membatalkan jamuan Hari Rayanya, Najib didapati bercuti di beberapa bandar Eropah seperti Paris, Sardinia (Italy), Cannes, Rom dan London bersama sekumpulan ahli perniagaan Cina,  jutawan  playboy Taek Jho Low serta bekas Perdana Menteri Qatar.
Hanya dalam tempoh kira-kira empat bulan saja selepas percutiannya yang terakhir, Najib sekali lagi mengambil cuti dan berehat di luar negara.
Tahun-tahun sebelumnya juga, meskipun era pemerintahannya sentiasa diselubungi banyak masalah, Najib dan keluarganya sentiasa meluangkan masa untuk bercuti.
Dengan ini, tidak diragui lagi bahawa daripada semua Perdana Menteri, Najiblah yang paling “enjoy” dan bergembira dengan jawatannya. Beliau dan keluarganya, disebalik pelbagai kecaman dan kekalutan yang berlaku dalam negara, didapati terus bergembira dengan segala macam kemudahan yang hadir bersama jawatan Perdana Menteri yang disandangnya.
Cuti tetap cuti dan semua yang  berlaku dalam negara seperti prestasi kerajaan yang dipertikai, sokongan rakyat yang terus merosot, kritikan Mahathir yang berterusan serta 1001 isu lainnya, langsung tidak mengganggu perancangannya untuk bercuti dan bergembira.
Sebelum ini, ketika timbul isu pembaziran dan kemewahan yang melibatkan isteri dan keluarganya, ia juga tidak mengganggu untuk terus berbelanja mewah sehingga satu demi satu “kebejatan” keluarga Perdana Menteri didedahkan kepada umum.
Tidakkah ini menunjukkan Najib seorang pemimpin yang mementingkan kegembiraan dalam hidupnya?
Berbanding Mahathir yang pernah tidak bercuti selama beberapa tahun ketika suasana dalam negara tidak begitu menggalakkan suatu waktu dahulu dan kemudian bercuti panjang selama dua bulan apabila keadaan negara terkawal, Najib seolah-olah tidak sedia menangguhkan kegembiraannya yang sebenarnya tidaklah lebih utama daripada amanah yang dipikulnya.
Sebagaimana dalam ucapan di Perhimpunan Agung UMNO yang baru lalu, di samping menyatakan kebimbangan bahawa hanya dengan merosotnya sokongan pengundi sebanyak 2 peratus saja sudah boleh menyebabkan UMNO dan BN hilang kuasa dalam PRU 14, Muhyiddin Yassin turut menyatakan bahawa beliau dan Najib akan mengurangkan program-program ke luar negara bagi memberi lebih tumpuan kepada masalah dalam negara.
Ketika pewakilan UMNO di Dewan Merdeka bertepuk dan bergembira dengan perkhabaran itu yang seolah-olah menunjukkan keprihatinan sebagai pemimpin, sejurus kemudian semuanya “terbarai” apabila didapati Muhyiddin pergi China manakala Najib pula ke Korea Selatan.
Dan ini juga bukanlah kali pertama Najib dan Muhyiddin tidak berada dalam negara secara serentak, malah disambung pula dengan percutian Perdana Menteri sehingga
6 Januari 2015
 tidak ubah seperti memandang “enteng” semua masalah dan kekalutan dalam negara.
Adakah Najib tidak bimbang dengan kedudukan UMNO dan BN yang kian merosot ketika ini yang ditambah dengan kritikan berterusan daripada Mahathir terhadapnya?
Apakah Najib juga tidak bimbang UMNO akan kalah dan kemungkinan BN menjadi pembangkang selepas ini?
Atau Najib memang tidak peduli dengan nasib dan masa depan UMNO selepas ini kerana sekurang-kurangnya beliau sudah merasa menduduki kerusi Perdana Menteri yang menjadi buruan ramai pemimpin itu.
Kekentalan dan ketidakpedulian terhadap pelbagai masalah serta kekalutan dan tetap meneruskan percutian lebih dari sekali dalam setahun serta mengutamakan kegembiraan memang sukar ditandingi dan melayakkan Najib diberikan trofi “PM paling gembira dalam sejarah Malaysia”. (SH 11/12/2014)

0

0

votes
Article Rating
Kongsikan artikel ini


Ketika Pemimpin PR Disaman Mengenai 1MDB, Suami Umie Aida Dengan
Beraninya Pula Buat Laporan Polis Kepada Najib

Meskipun seorang pemimpin DAP, Tony Pua telah disaman oleh Najib Razak berhubung isu 1MDB sebelum ini, keadaan itu bukan saja tidak menggentarkan barisan pemimpin pembangkang untuk terus bercakap mengenainya, bahkan kini sudah ada pemimpin UMNO juga yang senada dengannya.
Seorang pemimpin UMNO iaitu Naib Ketua UMNO Bahagian Batu Kawan,  Pulau Pinang, Khairuddin Abu Hassan hari ini membuat laporan polis di Balai Polis Dang Wangi kerana curiga dan ragu-ragu dengan pengurusan kewangan 1MDB yang dianggapnya tidak telus serta meragukan.
Beliau yang juga suami kepada pelakon Umie Aida, mahu pihak polis menyiasat secara mendalam dan menyeluruh semua kakitangan pentadbiran, pegawai, Ahli-Ahli Lembaga Pengarah serta keseluruhan personaliti dan syarikat yang terbabit dalam urusniaga meragukan dengan 1MDB.
Dalam langkah untuk terus ke hadapan mencari kebenaran mengenai 1MDB, Khairuddin juga berjanji akan membuat laporan polis khusus kepada Najib sebagai Menteri Kewangan jika tiada tindakan susulan diambil terhadap laporan polisnya ini.
Isu berkaitan 1MDB sudah banyak diperkatakan ramai. Selain ramai pemimpin pembangkang  bercakap mengenainya, baik di pentas terbuka mahupun di Parlimen, bekas Perdana Menteri, Mahathir Mohamad dan Daim Zainudddin, turut kerapkali menegur dan meragui badan pelaburan kedua terbesar selepas Khazanah Nasional itu.
Keraguan bukan saja mengenai pelaburannya yang  kabur dan bagaimana wangnya digunakan termasuk dakwaan pembelian ekuiti yang lebih tinggi daripada harga pasaran tetapi juga berkaitan hutangnya yang kian meningkat dan sebahagiannnya dijamin oleh kerajaan. Ini menjadikan hutang 1MDB adalah juga hutang negara sedangkan Najib telah sedia menambah hutang negara hampir ke paras siling 55 peratus daripada KDNK.
Di suatu peringkat, Mahathir  juga mengatakan simpanan wang 1MDB di Pulau Cayman adalah suatu bentuk perjudian dan memberitahu, “negara tanpa 1MDB pun tak apa”.
Badan pelaburan yang dicetuskan oleh Najib ini seakan-akan menyimpan banyak misteri apabila ramai pemimpin UMNO dan kerajaan sendiri tidak berani bercakap mengenainya. Najib pula lebih gemar memulih jalan mengemukakan saman terhadap Tony Pua yang kerapkali membangkitkan isu berkenaan dengannya.
Sesetengah ahli dan pemimpin UMNO yang kritikal pula beranggapan isu berkaitan 1MDB ini bakal menjadi skandal kewangan yang besar kepada negara selepas beberapa skandal sebelum ini seperti BMF, Mamimco, Talasco dan sebagainya.
Selain Tony, Rafizi juga beberapa kali membangkitkan mengenai 1MDB ini tetapi turut disaman oleh Najib apabila mengaitkan subsidi minyak dengan pembelian perhiasan mewah untuk isterinya, Rosmah Mansor.
Tetapi apabila ada pemimpin UMNO sendiri sudah berani membuat laporan polis mengenai 1MDB, episodnya kini menjadi lebih menarik.
Apakah Khairuddin juga bakal disaman oleh Najib atau UMNO bakal mengambil tindakan terhadapnya? Apakah Najib memilih untuk terus berdiam diri juga sebagaimana banyak isu lain sebelum ini?
Keberanian Khairuddin membuat laporan polis mengenai 1MDB hanya berlaku dua hari setelah ada menteri kabinet sendiri membangkitkannya dalam mesyuarat mingguan kabinet yang tidak dihadiri Najib pada Rabu lalu. Najib ketika ini berada di Korea Selatan melakukan lawatan rasminya.
Mereka membangkitkannya dalam mesyuarat yang dipengerusikan oleh Muhyiddin Yassin itu kerana merasakan tidak mengetahui banyak perkara mengenai 1MDB serta tidak dapat memberi penjelasan apabila ditanya, baik mengenai pelaburan, kewangan dan hutangnya.
Apakah semuanya ini saling kait-mengait dan merupakan tekanan tambahan untuk menggoncang kedudukan Najib?  Siapakah lagi dalam UMNO yang berani membuat laporan polis mengenai 1MDB selepas ini?
Pertanyaan yang popular juga ketika ini, adakah Khairuddin membuat laporan polis ini atas kesedaran sendiri atau kerana ada seseorang di belakang keberaniannya itu?
Ketika kes liwat pertama melibatkan Anwar dengan Azizan Abu Bakar, Khairuddin adalah antara individu yang kerap muncul dan menjadi perhatian di mahkamah kerana sering hadir bersama beberapa selebriti seperti Ziela Jalil dan Normala Yusof.
Ketika era pentadbiran Pak Lah pula, beliau pernah melakukan penerbangan solo mengelilingi dunia menggunakan kapal terbang kecil bernama “Kailan” iaitu sempena nama ibu bekas Perdana Menteri itu. Khairuddin kemudian menceburi dunia korporat dan berkahwin dengan Umie Aida beberapa tahun lalu.
Siapa pun Khairuddin, apa latar belakangnya dan sama ada terdapat orang lain di belakangnya atau tidak, Najib nampaknya tidak boleh lagi hanya berdiam diri atau mengemukakan saman terhadap mereka yang berani bercakap mengenai 1MDB  atau sekadar meminta Ahmad Maslan menjelaskannya kerana penjelasan yang telus dan benar dari hatinya sendiri lebih diperlukan ketika ini. ( SH 12/12/2014)

0

0

votes
Article Rating
Kongsikan artikel ini


Ke Mana Menghilangnya Para Pengampu Dan Pembodek Najib?

Bersekali dengan laporan polis yang dibuatnya mengenai 1MDB, Khairuddin Abu Hassan juga meminta pihak-pihak tertentu dalam UMNO agar berhenti menjadi pembodek kepada pemimpin.
Mereka, sebaliknya menurut Naib Ketua UMNO Bahagian Batu Kawan itu, seharusnya bersikap pro aktif serta mempersoalkan apa yang betul dan salah dan yang memberi manfaat kepada rakyat.
Secara umumnya tindakan Khairuddin membuat laporan meminta siasatan menyeluruh terhadap urusniaga dan kewangan badan pelaburan yang menjadi  “anak emas” Najib Razak itu sedikit-sebanyak telah menggoncang lagi kedudukan Perdana Menteri.
Berbanding jika hanya pembangkang saja yang membangkitkan mengenai 1MDB, keberanian pemimpin UMNO sendiri berbuat demikian sekaligus memberi mesej wujudnya penolakan yang makin ketara terhadap Najib.
Jika sebelum ini,  kewujudan elemen seperti yang dilakukan Khairuddin ini pasti mendapat libasan dan kecaman daripada para pembodek dan pengampu kuasa yang
siang-siang
 lagi mahu menunjukkan wajahnya membela 1MDB dan Perdana Menteri, keadaan kini nampak sebaliknya.
Tindakan Khairuddin membuat laporan polis terhadap 1MDB dan mengancam melakukannya terhadap Najib pula selepas ini tidak mendapat banyak bangkangan daripada mana-mana pemimpin UMNO dan kerajaan. Najib pula seolah-olah tidak dibela oleh sesiapa walaupun diketahui 1MDB adalah cetusan idea Perdana Menteri dan menjadi kesayangannya.
Sejak semalam, hanya Ketua UMNO Bahagian Cheras, Syed Ali Alhabshee yang tampil bersuara menyanggah perbuatan Khairuddin dengan mengatakan laporan polis itu tidak menggambarkan kehendak ahli UMNO di Bahagian Batu Kawan.
UMNO Pulau Pinang melalui Setiausaha Badan Perhubungannya, Musa Sheikh Fadzir pula, hanya lewat hari ini menyatakan apa yang dilakukan Khairuddin itu tidak menggambarkan pendirian UMNO negeri secara keseluruhannya.
Kata beliau, UMNO negeri tidak menyokong dan tidak diberitahu mengenai tindakan yang diambil oleh Khairuddin itu.
Setiausaha Agung UMNO, Tengku Adnan Tengku Mansor pula, hanya setelah lebih 24 jam  barulah bersuara meminta Khairuddin menarik balik laporan polis terhadap 1MDB itu.
Tetapi kenapakah tiada di kalangan pemimpin UMNO dan kerajaan atau sayap-sayap parti yang lain tampil menyelar tindakan Khairuddin dan sekaligus mempertahankan Najib dalam isu 1MDB ini?
Apakah kalangan dalam UMNO sudah ada perasaan malu menjadi pembodek dan pengampu lantaran telah disindir awal-awal lagi oleh Khairuddin? Atau mungkinkah tindakan berdiam diri banyak pihak dalam UMNO dan kerajaan dalam isu ini kerana berpendapat Najib sudah tidak mampu dipertahankan lagi?
Pejuang-pejuang maya yang dilabelkan Najib “bangang” dalam Perhimpunan Agung UMNO baru-baru ini juga seperti masih terguris hati dan tidak banyak menyentuh mengenai laporan polis yang dibuat oleh Khairuddin itu.
Sementara laporan polis ini menjadi “lauk” kepada tentera siber pro PR untuk terus menghentam dan menjejaskan kedudukan Najib dengan pelbagai analisa dan ramalan, kedudukan Perdana Menteri yang dibiarkan begitu saja dalam situasi ini seperti memberi tanda tidak baik kepada masa depannya.
Berbanding kedudukan Najib sebelum ini di mana pantang diusik dan dipertikai apa saja berkaitan dengannya, wira pengampu dan pembodek selalunya lebih cepat tampil menonjolkan diri, Najib kini seolah-olah sudah kehilangan bala tenteranya.
Juga berbanding Pak Lah yang dianggap lemah sebelum ini, bekas Perdana Menteri itu nyata mempunyai pengikut dan hulubalang setia yang sanggup  “bersingsing lengan” hingga ke akhir kariernya.
Ke manakah agaknya menghilang para pembodek dan pengampu Najib sekarang ini? (SH 13/12/2014)

0

0

votes
Article Rating
Kongsikan artikel ini


Ku Nan Masih Berfikiran Kuno

Tindakan Setiausaha Agung UMNO, Tengku Adnan Tengku Mansor menggesa Khairuddin Abu Hassan menarik balik laporan polis yang dibuatnya terhadap 1MDB secara umumnya tidak dipersetujui oleh banyak pihak, sama ada daripada mereka yang menjadi ahli dan penyokong UMNO mahu pun rakyat biasa.
Ramai yang menyifatkan langkah yang diambil Ku Nan itu merupakan langkah ke belakang yang tidak sesuai lagi dengan keperluan zaman ketika ini.
Selari dengan dunia langit terbuka dan zaman internet yang kian mengganas dengan maklumat serba pantas, beliau yang juga Menteri Wilayah Persekutuan seharusnya lebih wajar bersikap terbuka dan membiarkan saja pihak polis menjalankan siasatannya.
Jika pun ingin memberi nasihat, Ku Nan lebih wajar menasihati Perdana Menteri, Najib Razak agar segera memberi respon menjelaskan kepada umum segala keraguan mengenai urusniaga, kewangan dan hutang 1MDB yang dipertikaikan itu.
Dengan menggesa Khairuddin yang juga Naib Ketua UMNO Batu Kawan menarik balik laporan polisnya, Ku Nan bukan saja mengesahkan UMNO tetap tidak mahu berubah, tetapi juga menunjukkan parti itu semakin tertutup sedangkan dunia dan pemikiran rakyat semakin terbuka.
Ku Nan yang sudah terlalu lama berada dalam pentadbiran UMNO ternyata masih mempunyai pemikiran kuno dan primitif dalam cara dan tindakannya sebagai pemimpin, terutama ketika berhadapan dengan mereka yang berfikiran kritikal dan tidak sebulu dengan kepimpinan parti.
Apakah beliau fikir semua manusia ketika ini boleh akur begitu saja sedangkan penjelasan yang diminta tidak diberikan?
Adakah terlalu susah bagi Najib dan 1MDB menjelaskan semua keraguan mengenai badan pelaburan itu sehingga laporan polis minta ditarik balik?
Kenapa pula takut dengan laporan polis dan siasatan pihak berkuasa jika tiada apa yang mahu diselindungkan?
Dalam reaksi kurang senangnya mengenai tindakan yang diambil oleh Khairuddin itu, Ku Nan menggesa agar laporan polis itu ditarik balik kerana berpendapat ia bukanlah pendirian parti dan juga UMNO Pulau Pinang.
“Inilah masalah ahli UMNO yang tidak memahami perjuangan parti. Kita tidak boleh mendengar apa saja cerita daripada laman web, internet dan media sosial. Janganlah kita terpengaruh dengan persepsi tidak diingini yang datangnya daripada pembangkang. Beliau membuat laporan polis, saya pun tak faham,” tambah Ku Nan lagi.
Dalam masa yang sama beliau juga membayangkan kemungkinan UMNO mengambil tindakan disiplin terhadap Khairuddin berikutan laporan polis yang dibuatnya itu.
Sementara Khairuddin juga sudah bertegas tidak akan menarik balik laporan polisnya serta kekal mahukan polis melakukan siasatan dan ketegasan beliau dengan pendirian itu seharusnya dipuji, sebenarnya lebih ramai lagi yang tidak faham dengan aliran pemikiran serta cara bertindak Ku Nan yang merupakan rakan karib Najib itu.
Beliau seolah-olah tidak sedar bahawa dunia sudah banyak berubah dan sesuatu yang dulunya menjadi kebiasaan, mungkin tidak sesuai lagi di era ini.
Semua ketidakfahaman beliau mengenai tindakan yang diambil oleh Khairuddin serta banyak pihak yang lain mengenai 1MDB sebenarnya dapat diselesaikan dengan mudah jika ianya dapat dijawab dengan ketelusan, jujur serta ikhlas.
Dan jika ada yang meminta pihak pihak polis melakukan siasatan pula, biarkanlah ia dilakukan dengan baik tanpa sebarang gangguan.
Masalah sentiasa akan timbul apabila sesuatu perkara dijalankan secara tidak telus dan apabila ada yang bertanya serta mahukan penjelasan, jawapan yang sebenar tidak pula mahu diberikan. Semuanya mahu ditutup dan apabila ada yang membuat laporan polis atau sebagainya, bukan juga jawapan yang diberikan tetapi lebih mahukannya ditarik balik.
Mempunyai akaun Facebook dan Twitter serta mewarnakan rambutnya menjadi hitam rupa-rupanya tidak menjadikan Ku Nan seorang yang remaja jiwa dan pemikirannya seperti yang dikehendaki dunia kontemporari tika ini. Kekunoan nampaknya terlalu tebal berkarat dalam pemikirannya sehingga kehendak generasi alaf baru ini pun cuba diselesaikan seperti cara era 80-an dahulu. (SH 14/12/2014)

0

0

votes
Article Rating
Kongsikan artikel ini


Najib Kian Keseorangan…

Tidak seperti selalunya, Mesyuarat Agung Perkasa tahun ini lebih menjadikan UMNO, Najib Razak dan beberapa pemimpinnya sebagai sasaran berbanding mereka daripada pembangkang.
Pemimpin UMNO tidak saja dilabel tidak tegas dan kurang teguh pendirian dalam memperjuangan kepentingan Melayu dan Islam, tetapi iuga dianggap mudah menangis apabila menghadapi tekanan.
Di tahap tertentu, ada juga pemimpin UMNO yang turut dikategorikan sebagai “bangsat” oleh Perkasa dalam mesyuaratnya semalam.
Sementara pemimpin Pas, PKR dan DAP boleh tersenyum kali ini kerana tidak dihentam oleh Perkasa, Najib Razak pula menjadi sasaran utama kali ini. Selain “dinasihati” agar mengurangkan aktiviti terbang ke luar negara, Najib juga diminta berhenti menipu rakyat dengan memberitahu apa yang sebenarnya sedang berlaku dalam negara ketika ini.
Dengan tujuan lebih memperlekeh kedudukan Najib, Presiden Perkasa, Ibrahim Ali juga mendabik dada mendakwa, beliaulah pejuang Melayu ketika ini.
Serangan Perkasa terhadap UMNO dan Najib menyusul hanya dua hari setelah seorang pemimpin UMNO Batu Kawan, Khairuddin Abu Hassah membuat laporan polis terhadap 1MDB yang diragui urusniaganya.
Walaupun dalam Perhimpunan Agung UMNO lalu, di sebalik desakan Mahathir Mohamad agar perwakilan bersikap lebih berani menegur dan mengkritik pemimpin, Najib berjaya mengepung suara-suara nakal itu, tetapi kini nampaknya cabaran yang bakal dihadapi oleh Perdana Menteri jauh lebih menyakitkan daripada jangkaannya.
Laporan polis terhadap 1MDB dan serangan keterluan Perkasa terhadapnya sehingga dituduh menipu rakyat adalah sesuatu yang di luar jangkaan Najib akan diterimanya sebaik usai Perhimpunan Agung UMNO tahun ini.
Mahathir yang sudah lama mengkritik, tentu saja tidak berhenti daripada terus membelasah Najib selepas ini. Daim dan beberapa bekas menteri juga pastinya tidak terkecuali bersama bekas Perdana Menteri itu. Rangkaian maya pro Mahathir barangkali akan melipatgandakan lagi serangan mereka.
Mahathir, Daim, Perkasa, Ibrahim Ali,  Khairuddin Abu Hassan dan lain-lainnya seperti sudah berada dalam bakul yang sama ketika ini.
Pembangkang pula bagaikan mendapat lebih suntikan untuk terus menghakis keyakinan rakyat terhadap UMNO dan BN dengan menjadikan PRU 14 sebagai matlamat mereka.
Jika dalam pilihanraya umum lalu, BN hanya mendapat 47 peratus sokongan undi popular dan setelah lebih setahun daripada tempoh itu peratusannya dipercayai terus merosot, harapan BN terus berkuasa jika dipimpin Najib jelas semakin tipis.
Selain pertukaran Najib satu-satunya cara yang diyakini mampu membawa sedikit harapan kepada BN, amaran Muhyiddin bahawa hanya penurunan 2 peratus pengundi saja akan menjadikan BN sebagai pembangkang, adalah juga isyarat tersembunyi mengenai kegagalan Najib sejak pasca PRU 13 lalu.
Bagi Muhyiddin, Najib bukan saja gagal meningkatkan sokongan rakyat kepada BN melalui pelbagai transformasinya, tetapi juga harapan untuk mengelakkan penurunan 2 peratus itu turut mustahil.
Kiranya PR dapat mengukuhkan lagi ikatan dan persefahaman serta mengurangkan pergeseran sesama mereka dalam beberapa isu seperti hudud, calon PM dan sebagainya, tidak diragui bahawa mood rakyat lebih memihak kepada gabungan itu.
Sehari dua ini, mungkin berlaku lagi perkara-perkara yang di luar  jangkaan Najib . Bukan saja mungkin tampil pemimpin, kumpulan atau NGO yang bersuara senada dengan Perkasa atau Khairuddin misalnya,  penolakan terhadap Najib di alam siber juga meningkat dengan serta-merta.
Kedudukan Najib, dalam tekanan yang kian meningkat ini, tidak diragui lagi makin terhimpit dan keseorangan. Laluan masa depannya turut semakin sempit.  Muhyiddin sebagai orang nombor dua dalam parti dan kerajaan turut tidak sekuat dulu lagi mempertahankan Najib. Tempoh 39 bulan akan datang sebelum PRU 14, jika Najib memilih untuk terus kekal sebagai Perdana Menteri adalah laluan yang penuh ranjau dan berduri untuk dilaluinya.
Najib akan menjadi Perdana Menteri yang paling dipertikai oleh kawan dan lawan. Serangan terhadapnya hanya akan berhenti jika beliau sedia mengundurkan diri lebih awal sebelum PRU 14.
Tetapi jika Najib memilih untuk terus bertahan dan enggan mengalah, PR tidak perlu terlalu bersusah payah lagi menghadapi PRU 14 nanti kerana sebahagian tugas mereka sudah pun diambil alih oleh Mahathir, Ibrahim Ali, Perkasa serta mereka yang senada dengannya.
Segala-galanya kini di tangan Najib. (SH 15/12/2014)
Mana semua kawan-kawan ni…

0

0

votes
Article Rating
Kongsikan artikel ini


Cerita Datin Tapau Di Putrajaya

Sesekali berkunjung ke kementerian atau jabatan kerajaan di Putrajaya memang membuatkan telinga sarat dengan cerita-cerita menarik yang kadangkala menjadikan kita geleng kepala dan tersenyum sendirian.
Ada pelbagai cerita gembira, sedih dan lucu yang melibatkan perangai atau kelakuan manusia yang boleh kita dengar jika rajin berbual dan berceloteh dengan mereka. Kadang-kadang pula, dengan rajin memasang telinga juga membolehkan kita mendengar bermacam-macam cerita.
Walaupun Putrajaya adalah sebuah bandar pentadbiran yang indah, moden, mengkagumkan dan bertaraf kelas pertama tetapi tanpa di sangka masih ada kakitangannya yang berminda lekeh umpama kelas ketiga, terutama berkaitan dengan makanan.
Jika selalu kita dengar yang membungkus makanan atau “tapau” selepas jamuan adalah kalangan kakitangan rendah seperti kerani dan setaraf dengannya, itupun untuk mengelakkan makanan itu terbuang begitu saja, rupa-rupanya fenomena “tapau”  ini juga menjadi habit di kalangan bos-bos, orang atasan dan yang bergelar Datin sekali pun.
Di sebuah jabatan yang terkenal di Putrajaya di mana kerap mengadakan mesyuarat-mesyuarat penting melibatkan kepentingan negara, penyedia makanannya bukanlah syarikat katering biasa tetapi adalah daripada sebuah hotel yang berbintang-bintang tarafnya.
Setiap kali diadakan mesyuarat, bos di jabatan tersebut selalunya akan mengarahkan kakitangannya membuat tempahan yang lebih daripada jumlah kehadiran. Misalnya, jika yang hadir mesyuarat seramai 20 orang, maka akan diminta membuat tempahan makanan untuk 30 orang daripada hotel tersebut.
Maknanya, 20 hidangan untuk keperluan mesyuarat manakala yang 10 lagi itu ialah untuk keperluan peribadi bos bergelar Datin itu. Sudah tentu semua bil jamuan itu dibayar melalui peruntukan kerajaan.
Apa yang lebih menjengkelkan, bos yang popular dengan gelaran “Datin Tapau” itu juga mahukan bahagiannya itu dibungkus dalam bekas berasingan dan dihantar kepadanya lebih awal sebelum mesyuarat bermula.
Ini menyebabkan kakitangan jabatan berkenaan dan petugas katering seringkali kelam-kabut setiap kali menyediakan makanan di jabatan tersebut kerana terpaksa memenuhi dua keperluan dalam satu masa.
Tetapi oleh kerana Datin tersebut merupakan bos di jabatan itu, maka kehendaknya terpaksa dituruti tanpa banyak soal sama ada oleh kakitangan bawahannya atau pun petugas katering.
Cerita “Datin Tapau”  ini bukan saja sudah menjadi bualan di kalangan kakitangan jabatan berkenaan tetapi juga di antara sesama petugas hotel yang ditugaskan menyediakan makanan itu.
Mereka kadangkala hairan bila ketikanya “Datin Tapau”  itu mahu menjamah makanan yang “disonglap secara licik” dengan menggunakan duit kerajaan itu dan adakah kesemua makanan itu untuk keperluannya bersama kawan-kawannya ataupun mahu dibawanya pulang untuk hidangan ahli-ahli keluarganya?
Apa yang merisaukan petugas hotel berkenaan  juga ialah hidangan yang ditapau itu bukan saja hidangan makan tengahari atau minum petang, bahkan termasuk juga hidangan sarapan pagi.
Mereka bimbang, jika hidangan sarapan pagi misalnya dibawa pulang ke rumah oleh Datin tersebut setelah tamat waktu pejabat, ianya mungkin  terdedah kepada keracunan makanan yang boleh memudaratkan kesihatan.
Sepertimana yang disebut tadi, cerita membungkus atau membawa balik makanan mungkin menjadi lumrah  di kalangan kakitangan bawahan, tetapi tentulah agak luar biasa jika di kalangan bos-bos yang bergelar Datin juga berperangai sama.
Nafsu rupa-rupanya tidak mengenal rupa, darjat, kedudukan dan harta. ( SH 16/12/2014)

0

0

votes
Article Rating
Kongsikan artikel ini


Jika Bukan Menantu, KJ Juga Bertaraf Rendah!!

Dalam usaha membodek dan mengampu Najib Razak yang semakin goyang dan dipertikaikan, Ketua Pemuda UMNO, Khairy Jamaluddin menyifatkan Syed Rosli Jamalulail yang menggesa agar Perdana Menteri meletakkan jawatan demi menyelamatkan masa depan UMNO hanyalah mewakili suara paling rendah dalam UMNO.
Beliau turut mempertikaikan beberapa portal yang menyiarkan gesaan Syed Rosli itu sedangkan individu tersebut tidak mempunyai jawatan penting dalam UMNO.
Kata KJ lagi, laporan seumpama itu seharusnya memetik daripada seseorang yang mempunyai kewubawaan.
Berikutan tulisan di laman sosial Facabooknya yang menggesa Najib berundur sebagai suatu pengorbanan dan memudahkan BN memenangi pilihanraya umum akan datang, beberapa portal berita telah menjadikan gesaan itu sebagai berita utama dan kemudian turut menjadi perbualan umum.
Walaupun Syed Rosli hanyalah pemimpin di peringkat cawangan (suara paling rendah menurut KJ), sebenarnya gesaan terhadap Najib ini bukanlah suara yang baru kedengaran dalam UMNO.
Di pelbagai peringkat, sejak sekian lama sudah semakin kerap kedengaran agar Najib mengundurkan diri memandangkan beliau dilihat gagal meningkatkan sokongan rakyat kepada UMNO dan BN.
Dengan keputusan PRU 13 di mana BN hanya meraih 47 peratus undi popular dan Muhyiddin pula memberi peringatan bahawa hanya penurunan 2 peratus pengundi saja lagi akan menyebabkannya menjadi pembangkang,  ia adalah gambaran sebenar mengenai kegagalan Najib.
Daripada 47 peratus pencapaian pada PRU 13, berapakah pula peratusannya ketika ini, meningkat atau makin menurun?Daripada kira-kira 6 juta pengundi baru menjelang PRU 14, banyak manakah akan memihak kepada BN?
Pandangan yang diutarakan Syed Rosli hakikatnya adalah relevan untuk masa depan dan untuk menyelamatkan UMNO dan BN daripada tumbang, tak kira siapa pun dirinya.
Bukankah UMNO parti rakyat bawahan dan sesiapa pun berhak memberikan pandangan? Soal kenapa portal berita memetik gesaannya, ia tentulah kerana ada nilai berita yang diutarakannya.
Nilai berita secara umumnya terbahagi kepada dua, apa isu yang diucapkan dan siapa yang bercakap. Berita mengampu dan membodek Perdana Menteri tidaklah bernilai apa-apa kecuali yang mengucapkannya mempunyai jawatan tinggi dalam parti dan kerajaan.
Begitu juga dengan gesaan Syed Rosli, walaupun beliau bukan sesiapa dan hanya bertaraf rendah saja tetapi perkara yang disampaikannya ada nilai beritanya dan mahu dibaca oleh khalayak.
Tetapi membaca kenyataan KJ mengenai Syed Rosli, sesiapa pun tidak dapat mengelak daripada beranggapan bahawa Ketua Pemuda UMNO itu seorang pemimpin paling sombong dan angkuh yang pernah dilahirkan oleh UMNO sejak 1946.
Ia memberi maksud bahawa dalam pemikirannnya, mereka yang di peringkat bawahan UMNO tidak lebih hanyalah golongan  kuli, tukang pasang poster, meramaikan majlis sambil bertepuk tangan dan tidak berguna apa-apa melainkan budak suruhan pihak atasan semata-mata.
Mereka tidak boleh menegur, tidak layak memperkatakan salah laku atau tidak baik mengenai pemimpin, jauh sekali untuk meminta meletakkan jawatan. Itulah penilaian KJ terhadap golongan bertaraf rendah yang sebenarnya bukan saja majoriti, tetapi juga penentu dalam UMNO.
Ternyata KJ  semakin lupa asal usul dirinya dan bagaimana beliau naik dalam UMNO. Bukankah orang bawahan yang menaikkannya? Dalam pilihanraya pula, kalau tanpa golongan paling bawah dalam UMNO bekerja keras, bolehkah beliau menang?
Beliau juga bukan golongan berdarah bangsawan sejak lahir. Darah elit dan bangsawan daripada keluarga Perdana Menteri hanya mengalir di luaran tubuhnya setelah berkahwin dengan anak Pak Lah saja. Hanya dengan kedudukan itu dilonjakkannya untuk meraih pelbagai kedudukan dan keistimewaan.
Pandangannya yang memperlekeh golongan bawahan dalam UMNO ini juga pastinya bertentangan dengan naluri dan jiwa besar lain-lain pemimpin UMNO, termasuk Najib, Hishammuddin dan Mukhriz yang memang lahir dalam keluarga yang pernah menjadi Perdana Menteri, bukan sekadar tempelen dengan menumpang nama sebagai menantu.
Namun, amatlah membanggakan ketiga-tiga anak bekas Perdana Menteri di atas tidak pernah sama-sekali memperlekeh suara bawahan dalam UMNO dan sentiasa menghargai pandangan mereka.
Apakah salahnya golongan paling rendah dalam UMNO menyuarakan pandangan? Bukankah UMNO sendiri hidup dan bernafas kerana golongan paling rendah ini?
Ini mengingatkan kepada kata-kata seorang tua di Bandar Sendayan dalam Parlimen Rembau yang pernah berkata, “sebenarnya nilai kita sebagai menantu bukanlah mahal sangat, ia hanyalah tiga sen saja dan bila-bila masa boleh terbuang”.
KJ sendiri pun sebenarnya, jika bukan kerana pernah menjadi menantu Perdana Menteri, beliau juga bukanlah sesiapa dalam UMNO dan mungkin masih berada di peringkat paling rendah juga waktu ini. ( SH 18/12/2014)

0

0

votes
Article Rating
Kongsikan artikel ini


"Dari Aras Paling Rendah, Bangkit Dan Gegarlah Najib"

Walaupun Ketua Pemuda UMNO, Khairy Jamaluddin cuba memperlekeh pemimpin-pemimpin peringkat cawangan UMNO dengan menyifatkannya sebagai suara paling rendah dan tidak layak untuk sibuk-sibuk dalam peringkat yang lebih tinggi, sebenarnya suara bawahan inilah yang menjadi nadi kekuatan UMNO selama ini.
UMNO peringkat cawangan inilah yang yang sepanjang sejarahnya bergerak memastikan UMNO terus hidup dan diterima rakyat setiap kali pilihanraya.
Mereka bekerja dengan ikhlas untuk parti tanpa mengharapkan sebarang balasan. Kalau ada pun imbuhan yang diterima, jumlahnya mungkin terlalu sedikit atau pun hanya ketika musim pilihanraya saja.
Meskipun peranan pemimpin-pemimpin kerdil di hampir 30 ribu cawangan UMNO ini kelihatan kecil seperti meramaikan majlis, tukang tepuk tangan, tukang panjat poster, membuka bilik gerakan ketika pilihanraya dan sebagainya tetapi tanpa sumbangan dan keikhlasan mereka berjuang, UMNO tidak mungkin kekal seperti sekarang.
Ketika suara akar umbi ini semakin diiktiraf dengan perubahan sistem pemilihan dalam UMNO, amatlah malang masih ada pemimpin sombong dan angkuh seperti KJ yang hanya memandang lekeh dan hina suara mereka ini.
Dalam reaksinya kepada gesaan agar Najib berundur dan memberi laluan kepada Muhyiddin mengambil alih kepimpinan parti dan negara oleh Syed Rosli Jamalullail, Ketua Penerangan UMNO Cawangan Taman Cempaka, Pandan, KJ menyifatkan gesaan itu hanyalah suara paling rendah dalam UMNO dan tidak perlu dilayan.
Mungkin kerana KJ sendiri berpolitik secara payung terjun dengan bermula dilantik sebagai Exco Pemuda UMNO sebaik menjadi Pegawai Khas Pak Lah tidak lama selepas kembali dari luar negara, kemudian menjadi menantu dan merebut pelbagai jawatan lainnya atas keistimewaan itu, maka beliau barangkali kurang arif mengenai kekuatan sebenar UMNO ini.
Dalam ertikata yang lain, sebagai perbandingan, pemimpin UMNO cawanganlah yang berjuang paling ikhlas. Kalau ada ganjaran mereka berkhidmat, kalau tiada imbuhan pun ramai juga yang sanggup mengorbankan wang dan harta sendiri demi kelangsungan perjuangan UMNO itu.
Jika mahu diukur, Ketua Bahagian pun tidak seikhlas mana perjuangan mereka sebab sentiasa mengharapkan mahu jadi wakil rakyat, dilantik senator, Exco kerajaan negeri  atau imbuhan projek. Begitu juga Ahli MT,  termasuk Ketua Wanita, Pemuda dan Puteri, dambaan mereka tidak lain ialah jawatan menteri, timbalan menteri atau pengerusi GLC.
Lantaran itu, tidak hairanlah suara pemimpin bahagian dan MT ini sentiasa terkepung dengan keinginan terhadap diri sendiri. Tidak mungkin mereka berani memberi teguran yang ikhlas dan menyakitkan kepada mana-mana pemimpin kerana keinginan memenuhi kepentingan diri sendiri sentiasa lebih besar daripada perjuangan UMNO itu sendiri.
Selagi boleh bergayut dan bergantung rezeki pada Perdana Menteri, selagi itulah mereka melakukannya. Hanya jika sudah hampir jatuh barulah suara lantang mereka kedengaran, itu pun dengan harapan Perdana Menteri baru nanti meneruskan jawatan dan ganjaran yang diterima selama ini.
KJ sendiri, ketika zaman gerhana daripada 2009 hingga 2013 disebabkan tidak dilantik sebarang jawatan dalam kerajaan, bukan saja mengeluh kerana tidak diberikan jawatan sedangkan kedudukannya dalam parti bertaraf Naib Presiden, malah di suatu peringkat pernah membayangkan mahu mengundur diri dan tidak bertanding lagi dalam pilihanraya.
Namun semuanya kini berbeza.  Demi untuk mengampu dan menyekat suara kebenaran daripada akar umbi terhadap Perdana Menteri, beliau sanggup pula memperlekeh seolah-olah suara bawahan dalam UMNO ini tidak perlu didengar dan diambil peduli.
Suara pemimpin seperti KJ hakikatnya tidak boleh dipakai sama-sekali. Ucapan, suara dan setiap nafasnya sentiasa bersalut dengan keinginan nafsu besar untuk diri sendiri.
Untuk menegur, mengkritik, memperbaiki malah menyarankan pemimpin meletak jawatan sekali pun, suara pemimpin cawangan tidak seharusnya dipandang ringan dan disekat. Apabila mereka menegur dan mengkritik, mereka melakukannya dengan keikhlasan kerana mereka tidak mengharapkan apa-apa daripada Perdana Menteri. Hasrat mereka hanyalah untuk kebaikan dan masa depan UMNO.
Dalam konteks kedudukan Najib ketika ini, seharusnya lebih ramai pemimpin UMNO cawangan yang berani tampil bersuara. Hanya dengan adanya suara-suara menegur dan mengkritik inilah dapat menyedarkan Najib bahawa apa yang dilakukannya ketika ini banyak yang tidak betul, tidak membantu parti dan memusnahkan masa depan negara.
Mereka bukan saja perlu menegur dan mengkritik, malah tidak salah juga meminta Perdana Menteri berundur atau meletakkan jawatan jika dirasakan sudah menjadi beban kerana akhirnya tenaga bawahan ini jugalah yang lebih berperanan memenangkan parti. Sudah tentu sukar mencari kemenangan jika ketua di atas sudah bertukar menjadi liabiliti.
Jika hanya mengharapkan kepada suara Ketua Bahagian atau Ahli MT saja, selamanya Perdana Menteri akan dibuai dengan nyanyian syahdu, mengasyik serta mengkhayalkan. Suara keikhlasan mereka sentiasa tersimpan dek harapan jawatan dan ganjaran.
Melalui media sosial yang semakin berkembang sekarang, pemimpin UMNO cawangan seluruh negara boleh memanfaatkan kemudahan ini untuk kebaikan dan kelangsungan parti. Jika suara melalui saluran yang betul selalu disekat dan tidak dipedulikan, gunakanlah media sosial ini untuk menyatakan pendirian.
Isu hutang negara, pembaziran, kemewahan, salah laku pemimpin, rasuah dan apa saja melibatkan Perdana Menteri dan lain-lain pemimpin haruslah diambil peduli secara aktif oleh pemimpin-pemimpin rendah ini jika ingin negara ini terus selamat. Sebagai kelompok paling ikhlas, tidak mengharapkan ganjaran, tidak pernah bermimpi jadi wakil rakyat atau menteri, tidak seharusnya ada rasa takut untuk menegur dan mengkritik pemimpin.
Dari aras paling rendah, bangkit dan gegarlah mereka yang di atas demi kebaikan negara ini. (SH 19/12/2014)
Sama tapi tak serupa, yang mana satu KJ?

0

0

votes
Article Rating
Kongsikan artikel ini


Tun M, Janganlah Serang Najib Lagi!!

Bekas Perdana Menteri, Mahathir Mohamad meneruskan lagi serangan dan rasa tidak setujunya dengan kepimpinan Najib Razak dengan sekali lagi mempertikaikan pemberian BR1M kepada rakyat.
Jika sebelum ini beliau mengatakan BR1M suatu bentuk rasuah kepada rakyat, tetapi kali ini pemberian wang tunai secara “one-off” itu dianggapnya sebagai langkah yang silap untuk mengurangkan beban peningkatan kos sara hidup mereka.
Menurut Mahathir lagi, beliau pernah menasihatkan Najib agar tidak meneruskan pemberian tunai itu, sebaliknya meningkatkan program latihan dan kemahiran sebagai jaminan untuk rakyat menambahkan pendapatan.
Malangnya, tegas Mahathir, oleh kerana Najib menganggap “duit sebagai raja” dan boleh menambahkan sokongan, nasihatnya itu tidak dipedulikan.
Sejak menarik balik sokongan terhadap Najib, satu demi satu serangan dilakukannya.  BRIM, kepimpinan yang lemah, hutang 1MDB, tidak tegas dalam mengawal hubungan kaum, memansuhkan banyak akta, gagal mengurus ekonomi dan kewangan negara adalah antara sasaran serangannya.
Ketika ini hampir tidak ada yang betul lagi yang dilakukan oleh Najib di mata Mahathir yang sepanjang kepimpinannya selama 22 tahun sentiasa tampil dengan idea-idea segar untuk kepentingan negara.
Ramai pula yang merasakan Najib hampir pasti bakal menerima nasib yang sama seperti Pak Lah yang akhirnya dijatuhkan kerana terlalu lemah dan lebih banyak membawa kerosakan kepada negara.
Dengan terus menyerang dan mempertikaikan satu demi demi kesilapan Najib, kepercayaan umum ketika ini ialah Mahathir tidak akan berhenti selagi Najib tidak berjaya ditukar dan dijatuhkan.
Di pelbagai peringkat pula, berdasarkan banyak isu dan masalah gagal ditangani dengan baik, semakin ramai yang percaya Najib lebih mungkin membawa UMNO dan BN ke detik kekalahannya dalam PRU 14 nanti berbanding mencipta kemenangan.
Analisa yang mudah dan diperkatakan ramai ialah sejak PRU 13 pada 5 Mei 2013 sehingga kini, sokongan rakyat bukannya bertambah baik, malah hari demi hari bertambah buruk dan ia bukti jelas semakin lama kepimpinan Najib semakin tidak lagi dikehendaki.
Kemarahan dan penolakan terhadap UMNO dan BN bukan lagi di kalangan rakyat saja, malah sudah merebak ke dalam kelompok UMNO sendiri.
Keberanian Naib Ketua UMNO Bahagian Batu Kawan, Khairuddin Abu Hassan membuat laporan polis terhadap 1MDB dan disusuli tindakan Syed Rosli Jamalulail, Ketua Penerangan UMNO Cawangan Taman Cempaka, Pandan mendesak Najib meletakkan jawatan adalah manifestasi kemarahan dan penolakan yang sebenarnya semakin membengkak ketika ini.
Ketika di saluti dengan pelbagai isu dan kecaman daripada pelbagai pihak, termasuk daripada Mahathir sendiri, seperti biasa Najib lebih selesa memilih untuk senyap, bisu dan mendiamkan diri saja. Sudahlah begitu, berubah dan memperbaiki kesilapan sebagaimana teguran dan kehendak ramai, tidak juga ditunjukkannya.
Lantaran itu, tindakan yang lebih berterus-terang seperti mendesak Najib meletak jawatan adalah langkah yang paling sesuai ketika ini. UMNO dan BN sudah tidak boleh dipulihkan dan mustahil mampu meningkatkan sokongan selagi Najib menjadi ketuanya.
Sudah sampai masanya juga Mahathir berhenti menyerang dan mempertikaikan satu demi satu dasar Najib yang merugikan rakyat dan negara. Langkah yang sesuai diambil Mahathir ketika ini ialah meminta agar Najib segera berundur dan memberi peluang kepada orang lain mengambil alihnya.
Mahathir juga perlu berterus-terang siapa yang patut mengambil alih tempat Najib. Jika Muhyiddin pilihannya, beliau perlu menyebutnya secara terbuka kerana masa semakin suntuk menjelang PRU 14 nanti. Sebut saja terus-terang dan tak perlu berselindung-selindung lagi.
Masa mengecam, mempertikai, menyerang dan menghasut sudah berakhir sebenarnya  bagi Mahathir sebab sekarang adalah masa untuk menjatuhkan dan menukar. Jangan tunggu-tunggu lagi Tun!! (SH 20/12/2014)

0

0

votes
Article Rating
Kongsikan artikel ini


Kempen Sabtu Tanpa Beg Plastik Gagal?

Ketika ini ramai yang bertanya, ke manakah penyudahnya kempen tanpa beg plastik setiap hari Sabtu yang telah berjalan sejak beberapa tahun lalu?
Apakah ia masih kekal sebagai kempen semata-mata tanpa sebarang titik akhirnya?
Memanglah diakui bahawa kempen menggalakkan rakyat mengurangkan penggunaan beg plastik amatlah baik untuk kehidupan kita. Ini kerana beg plastik dikatakan memakan masa antara 100 hingga 500 tahun untuk dilupuskan dan sekiranya dibakar pula akan mengeluarkan gas karbon dioksida yang boleh meningkatkan pemanasan suhu bumi.
Atas kesedaran itu, kerajaan melalui Kementerin Perdagangan Dalam Negeri, Koperasi dan Kepenggunaan dengan kerjasama beberapa pasaraya, kedai serbaneka dan premis terpilih telah memperkenalkan kempen ini di mana setiap hari Sabtu tidak lagi dibekalkan beg-beg plastik secara percuma.
Pengguna digalakkan membawa beg sendiri atau menggunakan beg kitar semula untuk mengisi barang-barang yang mereka beli atau terpaksa membayar 20 sen jika inginkan beg plastik.
Wang 20 sen itu pula dikatakan akan disalurkan kepada badan kebajikan, untuk program kepenggunaan serta pemuliharaan alam sekitar.
Ketika mula-mula diperkenalkan dulu, ramai yang bersungut dan marah-marah dengan kempen ini kerana menganggap ianya menyusahkan. Ramai juga mengelak untuk membeli-belah pada hari Sabtu kerana tidak mahu membayar 20 sen semata-mata untuk beg plastik yang sebelum ini diperolehi secara percuma.
Seorang rakan yang membeli keperluan harian di Bangsar pernah bertekak dengan juruwang kerana enggan membayar 20 sen untuk beg plastik semata-mata kerana prinsip. Rakan itu berpendapat, oleh kerana beliau telah membeli-belah di situ, adalah menjadi tanggungjawab pasaraya terbabit menyediakan beg plastik atau kertas kepadanya.
Oleh kerana bertegas dengan pendiriannya, juruwang itu akhirnya mengalah dan memberinya beg plastik secara percuma.
Seorang rakan yang lain pula telah bertindak meninggalkan begitu saja barang-barangnya yang mahu dibelinya di kaunter kerana juruwang berkeras tidak mahu memberinya beg plastik secara pecuma.
Banyak lagi insiden antara pengguna dengan juruwang yang berlaku sebenarnya akibat kempen ini. Ada yang bersungut, membebel dan bermasam muka dengan juruwang di kaunter. Tetapi ramai juga yang baik hati, memahami dan tiada masalah mengeluarkan tambahan 20 sen daripada poket mereka.
Meskipun memahami pentingnya menjaga alam sekitar, tetapi setelah sekian lama masa berlalu, ramai yang mula mempersoalkan kempen tanpa beg plastik ini. Bukan bayaran 20 sen itu yang dipersoalkan, sebaliknya ramai yang keliru bilakah kempen ini akan berakhir sebenarnya?
Apakah selama-lamanya pengguna terpaksa membayar untuk mendapatkan beg plastik jika membeli-belah pada hari Sabtu?
Setelah sekian tahun kempen diadakan, bukankah sudah sewajarnya penggunaan beg kertas diwajibkan sepenuhnya bagi menggantikan beg plastik sebagaimana yang diamalkan di beberapa negara lain?
Selain itu, dengan hanya hari Sabtu penggunaan beg plastik dikurangkan sedangkan hari-hari lain ia digunakan seluas-luasnya, kempen ia juga seolah-olah sekadar  main-main dan melepaskan batuk di tangga semata-mata.
Bukankah kempen itu bertujuan mengurangkan penggunaan beg plastik dari semasa ke semasa dan dengan demikian seharusnya kempen tanpa plastik itu semakin ditambah harinya sehingga akhirnya mencapai tahap paling minima sekali?
Dalam pada itu, ada juga yang mempertikaikan ke manakah perginya wang pembelian beg plastik sebanyak 20 sen itu iaitu sama ada ia benar-benar digunakan untuk tabung kebajikan dan kempen alam sekitar atau akhirnya hanya menjadi milik pasaraya dan premis terbabit saja?
Kerajaan pula, sejak memperkenalkan kempen itu seolah-olah tidak melakukan apa-apa untuk mengurangkan lagi penggunaan beg plastik atau menggalakkan penggunaan beg kertas. Mereka seperti sudah berpuas hati dengan kempen setiap hari Sabtu itu sejak bertahun-tahun sebagai sumbangan yang bermakna kepada alam sekitar tanpa berusaha ke arah lebih baik lagi. Dalam ertikata yang lain, kerajaan dilihat gagal dalam kempen ini.
Sekiranya kempen itu gagal mendidik pengguna dan penggunaan beg plastik masih lagi berleluasa, kerajaan juga disarankan menghentikannya dan mencari kaedah lain yang lebih berkesan lagi.
Nampaknya, ada tugas baru sedang menunggu Hasan Malek selain bercakap soal harga ayam, ikan dan lain-lain keperluan harian pengguna. (SH 21/12/2014)

0

0

votes
Article Rating
Kongsikan artikel ini


PT3 Tanda Kegagalan Muhyiddin?

Hampir tidak ada ibu-bapa yang berpuas hati dengan keputusan peperiksaan PT3 yang diumumkan hari ini. Macam-macam rungutan dan rasa tidak puas hati dapat didengari mengenainya.
Di sekolah, di rumah, di kedai kopi, berbual sesama rakan dan di media sosial, terhampar luas luahan rasa tidak puas hati mereka dengan PT3 ini.
Simpati ibu-bapa kepada anak-anak mereka mengenai beban kerja persekolahan sepanjang mengikuti pembelajaran PT3 atau Pentaksiran Tingkatan 3 sejak tiga tahun lalu bertambah lagi hari ini apabila keputusannya diumumkan.
Jika dulu mereka simpati dengan beban kerja yang terlampau banyak kepada anak-anak mereka sehingga ada yang mengigau-igau dalam tidur, kini ianya bertambah parah lagi kerana sistem yang dilaksanakan secara mengejut dan tergesa-gesa itu ternyata hanya lebih banyak menumpahkan air mata kesedihan berbanding tangisan kegembiraan
Ramai murid-murid yang kecewa dan menangis dengan keputusan yang  mereka diterima. Mereka bukannya bersedih kerana gagal dan tidak memperolehi keputusan yang memuaskan tetapi berasa seperti diperbodohkan dan dijadikan bahan ujikaji semata-mata oleh Kementerian Pelajaran.
Mereka juga merasa seperti tidak berbaloi dengan usaha dan susah-payah  melakukan kerja-kerja sekolah selama tiga tahun ini.
Ini kerana sebelum ini Kementerian Pelajaran mengatakan tiada peperiksaan akan diadakan tetapi pada Jun lalu tiba-tiba diumumkan ada pula peperiksaan akan dijalankan. Sudah tentu ini menyebabkan guru-guru menghadapi masalah kekangan masa menghabiskan semua sukatan pelajaran yang ada.
Selama dua tahun sebelum ini belajar tanpa berorientasikan peperiksaan bagaikan hanya membuang masa saja.
Lebih parah lagi, cara pembelajaran yang diterima murid semasa Tingkatan 1 dan 2 juga didapati berbeza dengan bentuk peperiksaan yang dihadapi. Ini menjadikan bukan saja guru-guru garu kepala, bahkan menyebabkan murid-murid lagi pusing kepala.
Tidak hairanlah keputusannya amat mengecewakan sekali, terutama dalam subjek Sains, Matematik dan Bahasa Inggeris. Ramai yang gagal atau tidak mendapat keputusan memuaskan dalam ketiga-tiga subjek itu.
Tidak seperti selalunya, apabila sesuatu keputusan peperiksaan diumumkan di mana ramai murid yang bergembira dengan pencapaian mereka, tahun ini semuanya senyap dan sunyi. Tiada lagi tangisan kegembiran seperti selalunya.
Sekolah-sekolah yang sebelum ini mendapat keputusan cemerlang dan melahirkan ramai murid cemerlang dalam PMR turut memperolehi pencapaian yang buruk akibat PT3 ini.  Sekolah-sekolah berasrama penuh turut menerima kesan yang sama. Banyak sekolah  hari ini hanya dipenuhi kesedihan dan tangisan seolah-olah berlaku kematian atau malapetaka.
Dalam masa yang sama, ada sekolah yang terpaksa mengurangkan jumlah kelas Sains serta mengambil murid yang memperolehi gred D dalam subjek Sains dan Matematik untuk Tingkatan 4 pada tahun hadapan kerana kekurangan murid yang memperolehi keputusan cemerlang.
Ini tentunya memberi kesan kepada masa depan murid-murid tersebut bagi menghadapi SPM nanti. Ia juga memberi kesan kepada masa depan negara.
Sistem penilaian juga turut menjadi pertikaian di mana mereka yang mendapat F dikategorikan sebagai tidak mencapai tahap minimum sedangkan markah yang diperolehi adalah 39 peratus dan ke bawah. Ayat berlapik digunakan untuk mengaburi sedangkan mengikut gred PMR ada subjek yang memperolehi 25 peratus sudah dikira lulus.
Secara umumnya, PT3 yang dilaksanakan untuk menggantikan PMR adalah sistem yang gagal oleh Kementerian Pelajaran. Secara langsung ia juga menandakan kegagalan Muhyiddin Yassin selaku Timbalan Perdana Menteri dan Menteri Pelajaran yang memperkenalkan sistem pembelajaran baru ini.
Muhyiddin nampaknya seperti kebanyakan Menteri Pelajaran sebelum ini yang sentiasa terbelenggu dengan keinginan untuk memperkenalkan sistem pembelajaran baru semasa memegang jawatan itu tanpa memikirkan kesannya kepada guru dan murid-murid. PT3 ini juga difahamkan dirangka oleh sebuah konsultan luar negara, McKinskey & Co yang menyediakan Pelan Pembangunan Pendidikan Malaysia yang turut diumumkan oleh Muhyiddin sebelum ini.
Setiap kali menteri bertukar tangan, setiap kali jugalah pelbagai sistem dan dasar baru cuba diperkenalkan. Namun semuanya dilakukan tanpa memikirkan kesannya kepada guru dan murid dan mereka seolah-olah bahan ujikaji semata-mata sedangkan sepatutnya dasar dan sistem sedia ada hanya perlu diperkemas dan ditambah baik sahaja.
Muhyiddin yang nampak gah melonjakkan namanya dalam Perhimpunan Agung UMNO yang lalu dengan imej kesungguhan terhadap masa depan parti dan Melayu serta berjaya menghalang Najib Razak daripada meneruskan pemansuhan Akta Hasutan 1948, kini sedang menjadi perbualan rakyat tentang kegagalannya sebagai Menteri Pelajaran.
Selain PT3 yang dianggap tanda kegagalannya sebagai pemimpin, Muhyiddin juga menjadi kecaman ramai mengenai keupayaan BestariNet yang turut dipertikaikan ramai guru dan murid-murid sedangkan projek itu menelan belanja yang tinggi.
Persoalannya, di mana Muhyiddin ketika ini? Jika sedang bercuti dan berehat di luar negara, pulanglah segera dan berikan penjelasan yang meyakinkan demi masa depan anak-anak bangsa kita. (SH 22/12/2014)

0

0

votes
Article Rating
Kongsikan artikel ini


Hudud Dan Banjir, Ada Baiknya Pas Batalkan Sidang Khas DUN Kelantan
Pada 29 Disember Ini

Semakin hampir menjelang tarikh
29 Disember
 di mana DUN Kelantan dijangka akan mengadakan sidang khas untuk membentangkan undang-undang hudud, Pas sendiri mula menampakkan kedudukannya yang tidak sekata dalam hal itu.
Mengikut perancangannya,  selepas diluluskan di DUN Kelantan, Pas kemudian akan membawa usul persendirian pula di Parlimen pada Januari tahun depan bagi membolehkan undang-undang Islam itu dilaksanakan di negeri yang telah ditadbir Pas sejak 1990 lagi.
Sementara Pas Kelantan melalui Menteri Besar, Ahmad Yaakob dan timbalannya, Nik Amar Abdullah begitu bersungguh-sungguh dan yakin untuk terus dengan perancangan mereka mahu melaksanakan hudud, halangan kini bukan lagi daripada rakan-rakan dalam PR, terutama yang bukan Islam, sebaliknya daripada Pas Pusat sendiri.
Jika DAP tidak bersetuju dengan hudud kerana menganggap ianya bercanggah dengan Perlembagaan Persekutuan dan PKR pula menyatakan ianya bukanlah dasar yang dipersetujui bersama, Pas pula hari ini berkata, jawatankuasa pusat parti itu tidak pernah bersetuju dengan hasrat mahu membawa usul persendirian berkaitan hudud ke Parlimen.
Sebaliknya, Pas Pusat dikatakan hanya bersetuju berkenaan penubuhan jawatankuasa teknikal bersama kerajaan Pusat yang ditunjangi oleh UMNO sahaja.
Perkara tersebut diakui oleh Dr Mujahid Yusof Rawa, Dr Hatta Ramli dan seorang lagi AJK Pas Pusat yang enggan disebut namanya.
Seorang lagi AJK Pas, Khalid Samad turut mengakui bahawa Pas Kelantan tidak pernah merujuk atau membincangkan mengenai enakmen hudud dengan Pas Pusat.
Dalam perkembangan lain, Ketua Penerangan Pas, Mahfuz Omar pula memberitahu, Pas Pusat tidak pernah diberi taklimat oleh Pas Kelantan berhubung pindaan enakmen syariah itu.
Sehubungan itu, katanya, Pas Pusat tidak mengetahui kandungan pindaan yang bakal dibentangkan nanti serta berharap suatu taklimat berkaitan dengannya akan dibuat.
Mahfuz juga mengakui Pas Kelantan turut tidak pernah mengadakan sebarang pertemuan dengan parti-parti dalam PR berhubung perlaksanaan undang-undang hudud itu.
Melihat semua perkembangan ini, apakah Pas Kelantan hanya bertindak bersendirian, bukan sekadar membelakangkan PR tetapi juga menidakkan kewujudan Pas Pusat dalam keghairahan mahu melaksanakan hudud di negeri itu? Mungkinkah lebih ramai dalam Pas Pusat turut tidak setuju dengan hudud?
Jika demikian, apakah tujuan Pas Kelantan bermati-matian mahu melaksanakan hudud itu?
Apakah hudud begitu penting kepada perjuangan Pas Kelantan sekarang? Kenapa sejak tahun 1990 iaitu sudah hampir 25 tahun mentadbir Kelantan, hanya ketika ini kesungguhan itu ternampak bagai tidak boleh ditolak-ansur langsung sedangkan sebelum ini hudud juga pernah “ditidurkan” dan digantikan dengan negara kebajikan?
Ternyata kini hudud bukan saja menjadi masalah sesama rakan dalam PR, tetapi juga dalam Pas sendiri. Wajarkah Pas Kelantan terus berkeras mahu juga mengadakan sidang khas DUN pada
29 Disember
 ini dan kemudian membentangkan usul persendirian di Parlimen?
Memanglah kita memahami hudud merupakan perjuangan Pas dan menjadi impian mereka menegakkannya di bumi Allah ini. Namun Pas perlu juga bijaksana dan melihat realiti yang ada dalam negara di sebalik keinginan mahu melaksanakan undang-undang itu.
Oleh kerana mereka masih berada dalam PR dan berkali-kali menyatakan ingin terus kekal dalam gabungan itu, khususnya bagi membawa perubahan sebagaimana yang dikehendaki rakyat dalam pilihanraya akan datang, bertindak secara keras hati dan tidak membincangkannya dengan bersungguh-sungguh dengan rakan sendiri, bukanlah langkah yang bijaksana bagi Pas Kelantan, apatah lagi mengeluarkan kenyataan meminta sesiapa yang tidak bersetuju dengan hudud agar meninggalkan PR.
Jika benar seperti dakwaan Mahfuz bahawa Pas Pusat dan rakan-rakan dalam PR tidak pernah diberi taklimat mengenainya, tentulah ini merupakan sesuatu yang malang sekali.
Yang perlu difahami juga, hudud tidak mungkin menjadi kenyataan selagi Perlembagaan Persekutuan tidak dipinda, terutama berkaitan beberapa agensi penguatkuasaan seperti polis dan sebagainya yang berada di bawah kawalan Kerajaan Pusat.
Anwar Ibrahim pernah berkata, hudud  di Kelantan akan menimbulkan banyak masalah seperti siapa yang mahu menangkap dan membawa pesalah ke mahkamah sekiranya Perlembagaan tidak dipinda terlebih dahulu.
Walaupun UMNO dan Kerajaan Pusat menawarkan diri dalam jawatankuasa teknikal yang difahamkan sudah banyak kali bermesyuarat, sama ada Ahli-Ahli Parlimen UMNO akan menyokong atau tidak usul persendirian itu juga masih tidak diketahui.
Mahukah UMNO menyokong usul itu sedangkan mereka masih mengemis undi bukan Melayu melalui MCA, Gerakan dan MIC?
Dengan hanya lulus di peringkat DUN Kelantan tetapi tidak berjaya di Parlimen, hudud akhirnya tidak ke mana juga? Atau apakah memang itu yang dimahukan oleh Pas Kelantan bagi membuktikan UMNO menolak undang-undang Islam?
Jika itu, maknanya hudud hanyalah alat politik semata-mata?
Dalam keadaan sekarang, terutama banjir yang kian buruk di Kelantan ketika ini, ada baiknya Pas membatalkan saja sidang khas pada
29 Disember
 ini dan menumpukan kepada usaha-usaha membantu mangsa-mangsa yang kian bertambah jumlahnya.
Tangguhkanlah hudud dan selesaikan banyak perkara yang lebih penting terlebih dahulu.  Lihatlah kepada realiti dan bersikap praktikal dalam soal ini.  Lagi pula, berkeras mengadakan sidang DUN di ketika banjir kian memburuk dan rakyatnya berjuang antara hidup dan mati, pasti akan memburukkan lagi imej Pas sebagai parti Islam.
Tidak perlu Pas Kelantan tergesa-gesa dan seolah-olah tiada esok kerana Allah pun tidak pernah meletakkan “dateline” bahawa hudud mesti dilaksanakan sebelum PRU 14 ini. (SH 23/12/2014)

0

0

votes
Article Rating
Kongsikan artikel ini


Pemimpin Yang Lebih Utamakan Cuti Daripada Banjir Semoganya Dilaknat
Allah Dan Kalah Pilihanraya

Keadaan banjir di beberapa negeri ketika ini semakin buruk. Di Kelantan, Terengganu dan Pahang, banjir terus bertambah buruk dan jumlah mangsa yang berada di pusat pemindahan juga semakin bertambah.
Beberapa kawasan sudah ditenggelami air, aktiviti harian lumpuh, jalan terputus dan ada jalan utama juga turut runtuh akibat hujan yang berterusan sejak beberapa hari lalu. Ada juga laporan mengatakan hubungan darat Kelantan telah terputus dengan negeri-negeri lain.
Melihat keadaan hujan yang masih mencurah dengan lebat, adalah dijangka banjir yang disifatkan antara yang terburuk ini akan terus melanda untuk beberapa lama lagi. Tidak mustahil juga ia akan berlarutan sehingga awal tahun baru 2015 nanti.
Di Perak dan Perlis pula, beberapa kawasan turut mulai dilanda banjir dan angka mangsa yang terpaksa dipindahkan ke pusat pemulihan juga terus bertambah.
Meskipun bantuan dari segi makanan, keperluan harian dan usaha memindahkan mangsa terus giat dijalankan oleh pelbagai agensi kerajaan, tetapi amat malang kehadiran pemimpin meninjau ke tempat banjir agak mengecewakan kali ini.
Selain pemimpin peringkat negeri yang tentunya bertungkus-lumus membantu mangsa di kawasan masing-masing, kehadiran pemimpin Pusat  ke negeri-negeri yang dilanda banjir nyata agak mengecewakan.
Tiada kelibat Perdana Menteri, Najib Razak, Timbalan Perdana Menteri, Muhyiddin Yassin, menteri-menteri kanan seperti Zahid Hamidi, Hishammuddin, Shafie Apdal, Ahmad Maslan dan lain-lainnya. Jika bercakap berkaitan isu politik dan mengampu pemimpin, begitu ramai yang berebut-rebut mahu ke depan, namun di mana mereka ketika rakyat derita ini?
Yang nampak hanyalah beberapa kerat pemimpin seperti Shahidan Kassim, Shahrizat Jalil, Abdul Azeez Rahim, Mustapha Mohamad dan Ahmad Shabery Cheek saja. Pemimpin sayap Pemuda dan Puteri juga hampir tidak kelihatan sama.
Ke manakah pemimpin-pemimpin sihat dan segar-bugar ini menghilang? Muhyiddin sudah lebih seminggu tak kelihatan dan dipercayai sedang bercuti di luar negara ketika ini. Najib juga dipercayai baru berlepas bercuti ke luar negara dua hari lalu setelah meluangkan sedikit waktu melawat mangsa banjir di Pahang.
Majoriti pemimpin lain dipercayai turut bercuti di luar negara ketika ini. Ada yang bercuti sebelum banjir melanda dan ada pula yang berlepas setelah banjir itu menggila. Najib sendiri pergi bercuti setelah mengetahui banjir kian bertambah buruk dan ini merupakan percutian keduanya dalam tempoh tidak sampai lima bulan di mana pada Hari Raya Aidilfitri lalu beliau juga bercuti ke beberapa bandar di Eropah.
Soalnya, apakah perasaan pemimpin yang sedang bercuti ini sedangkan mereka mengetahui ada rakyat yang sedang sengsara dan sesetengahnya berjuang antara hidup dan mati menyelamatkan nyawa dan harta benda akibat banjir?
Apakah bercuti dan berehat di luar negara terlalu penting sehingga ianya tidak boleh ditangguhkan langsung? Atau kalau sedang bercuti, tidak bolehkah pulang segera dan menunjukkan keprihatinan sebagai pemimpin kepada rakyat?
Sekadar meminta mangsa bersabar dan berdoa dengan keadaan banjir yang kian buruk sedangkan mereka berada di luar negara, mungkin riang gembira dan ketawa bermain salji, bukan saja tidak memadai tetapi jelas memperlihatkan perlakuan paling buruk sebagai pemimpin.
Inilah masanya mereka yang bergelar pemimpin perlu bersikap jujur dan mengutamakan rakyat. Berehat, bercuti, membeli-belah dan bemain salji di luar negara yang lebih penting atau nasib rakyat yang lebih utama?
Kepada pemimpin yang tiada perasaan, tidak prihatin dan lebih mengutamakan diri sendiri dengan tidak sanggup menangguh atau memendekkan percutian mereka  di ketika rakyat sedang sengsara ini, eloklah kita juga mendoakan agar mereka itu dilaknat Allah, kalah dalam pilihanraya akan datang dan tidak lagi bergelar pemimpin. (SH 24/12/2014)

0

0

votes
Article Rating
Kongsikan artikel ini


Yesss…Inilah PM TERBAIK Untuk Malaysia!!

Ketika rakyat di Kelantan, Terengganu dan Pahang didakap sengsara akibat banjir yang dianggap paling buruk kali ini dan ramai pula yang tertanya-tanya di mana Perdana Menteri, Najib Razak dalam detik sengsara ini, The Washington Post akhirnya tampil memberikan jawapan yang kita tunggu-tunggu.
Dalam laporannya, ia melaporkan Najib kini sedang bercuti di Hawaii dan turut bermain golf dengan santai dan riang bersama Presiden Amerika, Barack Obama.
Sebagaimana tahun lalu, terbukti sekali lagi Najib bercuti  ke luar negara ketika musim sambutan Krismas sedang berlangsung. Sebagaimana tahun lalu juga, percutiannya kali ini mungkin sehingga sambutan tahun baru 2015 nanti.
Kesanggupan Najib bercuti di Hawaii, bergembira dan bermain golf dengan Obama ketika rakyat di Pantai Timur sedang menderita kesejukan, kelaparan dan mengalami kemusnahan harta-benda, tidak lain membuktikan beliaulah Perdana Menteri TERBAIK untuk negara ini.
Lupakanlah untuk menukar Perdana Menteri dengan Muhyiddin Yassin, Zahid Hamidi, Hishammuddin Hussein, Anwar Ibrahim atau sesiapa saja dan lupakanlah juga kehebatan Mahathir Mohamad membangunkan negara ini selama 22 tahun pemerintahannya kerana semuanya tidak terlawan dengan kehebatan Najib yang baru enam tahun dengan kuasanya.
Najib bukan saja hebat dengan kejayaan meningkatkan hutang negara, menghapuskan subsidi minyak dan gula, memansuhkan pelbagai akta, bangga dengan ungkapan haramjadah dan bangangnya, bermewah serta membazir harta negara dan banyak lagi yang jumlahnya tak terkira, tetapi juga hebat dari segi kekentalan jiwa kerana tidak peduli dengan rakyat yang derita.
Tiada mana-mana Perdana Menteri sebelum ini yang ketika negara ditimpa bencana besar seperti banjir yang sedang melanda ketika ini, namun masih sanggup bercuti di Hawaii dan bermain golf dengan Obama yang menjadi idolanya.
Bagi manusia bernama Najib ini, kepentingan dirinyalah yang lebih utama daripada segala-galanya. Ketika beliau mula bercuti, banjir baru saja bermula dan tidak terdetik pun di hati kecilnya mahu menangguhkan percutiannya. Semasa di Hawaii pula, sudah tentu beliau diberi khabar oleh para pegawai dan macainya tentang banjir yang semakin buruk, tetapi tetap tidak sedia memendekkan pemergiannya.
Cuti dan agenda peribadi tetap lebih penting biar apa pun yang sedang berlaku dalam negara. Maka, inilah Perdana Menteri TERBAIK untuk kita semua.
UMNO dan 47 peratus pengundi yang memilih BN seharusnya amat berbangga mempunyai pemimpin seperti Najib ini. Mereka bolehlah terus mempertahan dan mengagungkannya walaupun ramai yang sudah kehilangan kata-kata apabila melihatnya bergembira dan bertepuk bahu sambil bermain golf dengan Obama.
Walaupun banjir terus menggila, Najib tidak perlu pulang segera. Teruslah bercuti di Hawaii dan Amerika. Sehari dua selepas ini postinglah gambar dalam FB atau Twitter ketika syok membeli-belah bersama Rosmah pula.
Yesss…sekali lagi inilah Perdana Menteri TERBAIK untuk Malaysia. Hentikanlah usaha mahu menukar, menjatuh dan menggulingkannya, sebaliknya kekalkanlah Najib di Seri Perdana sampai bila-bila.  ( SH 25/12/2014)
Gambar-gambar ketika Najib  bergembira di Hawaii dan suasana yang kita boleh bayangkan deritanya di Pantai Timur..

0

0

votes
Article Rating
Kongsikan artikel ini


Najib, Pelancong Paling Murung di Pulau Hawaii…

Ketika semua orang bergembira dan berwajah cerita ketika berada di Hawaii, Perdana Menteri, Najib Razak mungkin menjadi orang paling murung dan kacau jiwanya di pulau peranginan itu waktu ini.
Pemergiannya bercuti yang agak rahsia itu hanya terdedah apabila The Washington Post menyiarkan berita beliau bermain golf bersama Presiden Amerika, Barack Obama.
Berita itu yang disiarkan ketika banjir paling buruk melanda negeri-negeri pantai timur akhirnya bertukar menjadi serangan yang menyakitkan dalam percutian seorang Perdana Menteri.
Selain ramainya yang memintanya agar balik segera, yang lain pula mempertikaikan kewajarannya meneruskan percutian di kala bencana dan musibah melanda manakala rakyat diulit derita dan sengsara.
Memang agak malang apabila seorang Perdana Menteri tiada dalam negara ketika banjir sedang melanda. Walaupun kehadirannya tidak mungkin menyebabkan hujan dan banjir surut tiba-tiba, tetapi dalam kes banjir yang terburuk dan luar biasa ini, kehadiran Perdana Menteri bersama-sama rakyat memberi nilai yang sangat bermakna sebenarnya.
Ia bukan saja menunjukkan keprihatinan tetapi kehadiran Najib dengan kuasanya sebagai Perdana Menteri mampu menyelesaikan banyak perkara. Lagi pula, dengan adanya Perdana Menteri turun padang bersama, orang lain boleh berfikir lebih cergas untuk menyelesaikan masalah bersama-sama.
Sebab itu, ramai pemimpin dunia bersama rakyat ketika bencana. Obama sendiri kerap bersama rakyatnya dan tidak ke mana-mana ketika ribut taufan melanda negaranya. Presiden Korea Selatan juga membatalkan semua lawatannya ke luar negara apabila musibah feri karam berlaku baru-baru ini.
Najib sendiri, ketika musibah MH370 dan MH17 turut kerap menghabiskan masa dengan keluarga mangsa. Nilai kehadiran pemimpin bersama rakyat yang sedang derita tentulah tidak sukar untuk difahami oleh Najib sebenarnya.
Soalnya, kenapa masih tidak pulang juga? Buat apa berada di Hawaii lagi? Obama yang dirindui juga sudah ditemui?
Apakah gambar-gambar dan berita sedih mengenai banjir masih tidak mampu menggamit jiwanya untuk pulang segera?
Untuk apa terus berada di Hawaii jika berwajah murung kerana pulau itu lebih sesuai untuk bergembira?
Meskipun Najib melalui Facebook dan Twiiternya mengatakan sudah mengarahkan Muhyiddin Yassin menguruskan segala hal mengenai banjir dan Timbalan Perdana Menteri juga menyatakan beliau akan mengambil alih segala urusan mengenai banjir ini dengan sebaik mungkin, semua ini bagaikan masih tidak memadai.
Jika rakyat tidak meluahkan kemarahan di media-media sosial dan percutian rahsia Najib tidak terdedah, mungkin Najib masih leka dengan cutinya ketika ini dan Muhyiddin pula tidak segera kembali ke tanahair.
Sebagai tanda prihatinnya, malam tadi Najib menyiarkan gambarnya sedang bercakap melalui telefon dengan Muhyiddin di Facebook dan Twitter miliknya. Wajah Najib nyata sedih, murung dan dukacita berbincang mengenai banjir dengan timbalannya itu.
Namun, di sebalik wajahnya sedihnya itu, masih ramai lagi yang mahukannya pulang ke tanahair segera.
Daripada berwajah murung, sedih dan dukacita di Hawaii sedangkan semua orang lain berwajah ceria, adalah lebih baik Najib membuat keputusan pulang segera ke tanahair. Belum terlambat untuk berbuat demikian kerana banjir bukan saja dijangka terus buruk di Pantai Timur, mengikut laporan Jabatan Kajicuaca pula, hujan lebih lebat dijangka melanda pula bahagian selatan negara dalam tempoh beberapa hari lagi.
Selain banjir di pantai timur adalah yang terburuk, beberapa kawasan termasuk ibukota juga turut dilanda banjir kilat kerana hujan tidak berhenti-henti sejak beberapa hari lalu.
Tiada pilihan lain buat Najib selain pulang segera. Menteri-menteri yang sedang bercuti dan sibuk membeli-belah juga seharusnya dikerahkan kembali. Inilah masanya pemimpin yang ada kuasa bersama kakitangan polis, tentera, bomba dan pelbagai agensi penyelamat lainnya yang turut tidak bercuti, turun ke lapangan membantu rakyat jelata. (SH 26/12/2014)
Daripada berwajah murung di pulau keriangan Hawaii, bukankah lebih baik balik saja…

0

0

votes
Article Rating
Kongsikan artikel ini


Tahniah Najib Kerana Mendengar Jeritan Pengkritik, Sekaligus
Mengesahkan Suara Pengampu Adalah 'Bangang'

Perdana Menteri, Najib Razak yang dikritik keras dalam portal berita, blog dan media sosial bebas berikutan didapati bermain golf bersama Presiden Amerika, Barack Obama di Hawaii di ketika banjir paling buruk melanda negeri-negeri pantai timur, akhirnya memutuskan untuk segera kembali ke tanahair hari ini.
Melalui kenyataan rasmi yang dikeluarkan sebentar tadi, Najib membuat keputusan segera pulang ke tanahair dan memendekkan percutiannya adalah untuk meninjau sendiri keadaan banjir, terutamanya di Kelantan.
Selain menemui mangsa yang terjejas teruk akibat banjir, Najib juga akan menemui pihak yang bertanggungjawab berkaitan banjir untuk merangka tindakan-tindakan terbaru seperti Majlis Keselamatan Negara, Jawatankuasa Pengurusan dan Bantuan Bencana, kerajaan negeri serta pihak-pihak lain yang difikirkan perlu.
Perdana Menteri dilaporkan ingin menyelia sendiri tindakan kecemasan yang diakibatkan oleh banjir selepas ini.
Keputusan Najib segera pulang ini tidak lain ialah kerana mendengar jeritan-jeritan pengkritik di pelbagai medium internet seperti portal, blog dan media sosial yang mengkritik keras tindakannya bercuti  sambil bermain golf itu.
Pengkritik juga bersuara di ruangan komen Facebook Najib yang turut memintanya pulang segera kerana banjir makin buruk serta yang terburuk sejak beberapa tahun. Mereka mengatakan tidak wajar seorang Perdana Menteri berada di Hawaii sedangkan di dalam negerinya sendiri dilanda bencana.
Namun demikian, di sebalik kritikan itu, terdengar juga suara-suara pengampu, pembodek dan macai yang tetap mewajarkan percutian Najib, termasuk bermain golf bersama Obama itu.
Bermacam-macam hujah lekeh dilambung untuk membiarkan Najib terus leka dan khayal dengan cutinya serta membelakangkan kepentingan rakyat yang sedang susah dan sengsara.
Antara hujah yang digunakan oleh pembodek dan pengampu ialah “biarlah Najib bercuti, dia pun manusia biasa”, “urusan bermain golf dengan Obama sudah dirancang enam bulan lalu”, “apa Najib boleh buat kalau balik pun, bukannya hujan boleh berhenti dan air surut”, “banyak perbincangan untuk kepentingan negara telah dilakukan sambil bermain golf bersama Obama”, “takkan semua kerja Perdana Menteri nak buat” dan macam-macam lagi.
Pengampu dan pembodek ini seolah-olah tidak mahu berpihak di bumi nyata bahawa kehadiran secara nyata seorang Perdana Menteri yang mempunyai banyak kuasa meluluskan bajet kecemasan dan mengarahkan pelbagai perkara, adalah amat penting di kala musibah besar sedang melanda.
Lagi pula, dengan kehadiran Perdana Menteri bersama-sama dengan mangsa banjir, berbanding berada di Hawaii, lebih menunjukkan keprihatinannya sebagai pemimpin utama negara.
Lainlah jika keadaan normal, tiada siapa pun yang mempertikaikan percutian Perdana Menteri.
Dengan kesediaan Najib mendengar jeritan pengkritik yang ikhlas lagi jujur yang mahukannya segera berada di dalam negara, blog ini ingin mengucapkan syabas dan tahniah kepada Perdana Menteri kerana mengambil tindakan paling betul dalam hidupnya.
Kepada pengkritik dan penegur yang tidak jemu-jemu bersuara juga diucapkan setinggi-tinggi tahniah kerana keberanian bersuara itulah yang akhirnya menyebabkan Najib segera kembali. Tanpa kritikan dan teguran, Najib mungkin masih terus berada di Hawaii sehingga awal tahun 2015 nanti.
Dalam hal ini, benarlah kata bekas Perdana Menteri, Mahathir Mohamad bahawa teguran dan kritikanlah yang boleh membuatkan seseorang pemimpin itu tahu sama ada tindakannya betul atau pun salah.
Syabas dan tahniah juga kepada Najib kerana mengabai dan tidak mendengar sama-sekali suara pengampu, pembodek dan macai, juga di media rasmi dan internet, yang hanya menyokong secara membuta tuli dan mengiyakan saja semua tindakan seorang Perdana Menteri.
Secara tidak langsung, Najib juga kian menyedari bahawa suara pengampu dan pembodek sekadar ingin mengkhayal dan melekakannya saja, bukan membawanya ke arah yang lebih baik sebagai pemimpin.
Sebagaimana yang disebut oleh Najib sendiri dalam Perhimpunan Agung UMNO lalu bahawa blogger pro UMNO ini sebagai golongan “bangang”, hari ini beliau nampaknya sekali lagi mengesahkan hakikat tersebut. (SH 26/12/2014)

0

0

votes
Article Rating
Kongsikan artikel ini


Bala Demi Bala Menimpa, Macam Ada Tak Kena Dengan Negara Kita…

Belum pun reda musibah banjir di Pantai Timur yang terus menggila sehingga Perdana Menteri, Najib Razak pulang tergesa-gesa dan mengarahkan menteri-menteri kabinet yang sedang bercuti agar turut kembali segera, negara kini dikejutkan lagi dengan kehilangan sebuah pesawat Kumpulan Air Asia yang membawa 155 penumpang.
Laporan terkini menyebut pesawat Air Asia Indonesia yang sedang dalam perjalanan dari Surabaya ke Singapura itu dipercayai telah terhempas di perairan Belitung Timur, berhampiran timur Sumatera kerana cuba mengelak ribut di angkasa.
Dengan kejadian terbaru ini, bertambah lagi duka rakyat negara kita. Jika dicampur dengan kehilangan pesawat MH370 yang masih belum dijumpai, MH17 yang ditembak jatuh di Ukraine, diikuti banjir dan terbaru kehilangan pesawat Air Asia, bala yang menimpa negara kita seolah-olah satu demi satu dan tiada hentinya.
Mungkin ramai yang turut menyimpan perasaan dalam hati, selepas ini entah apa lagi musibah bakal menimpa kita.
Seolah-olah ada yang tidak kena dengan negara kita sekarang ini yang Tuhan ingin tunjukkan. Bala yang bertimpa-timpa ini bukan saja tidak pernah berlaku sebelum ini tetapi juga tidak banyak negara yang mengalaminya.
Apakah ini salah kepimpinan yang menerajui negara? Apakah juga salah menteri-menteri yang banyak diperkatakan dengan dakwaan rasuah dan salah guna kuasa? Atau ianya salah kita sebagai rakyat biasa?
Apakah bala yang bertimpa ini kerana ada pemimpin yang melakukan dosa-dosa lampau yang dimurkai Tuhan? Adakah juga kerana berleluasanya amalan mungkar, syirik dan khurafat di kalangan pemimpin dan keluarga mereka?
Apakah juga ianya kerana kerakusan pemimpin yang ada kuasa, bukan saja menjual gunung dan menggondol balak sesuka hati, malah melelong agama yang sebenarnya bersalut keuntungan duniawi?
Tidak mungkinkah semua ini suatu isyarat ada pemimpin yang perlu berundur secara sukarela?
Hari ini, apabila Najib secara rasmi mengarahkan menteri-menteri yang sedang bercuti agar pulang segera, ia tentulah merupakan episod yang menyedihkan bagi kita semua. Sebagai pemimpin yang patutnya lebih berakal daripada kita, menteri-menteri ini seharusnya pulang lebih awal sebaik saja banjir mula melanda.
Yang belum pergi bercuti pula, seharusnya batalkan saja percutian mereka. Mereka tidak perlu diarah kembali dan memendekkan cuti macam budak-budak tadika. Jika tidak sanggup berkorban, lebih baiklah letak berundur saja dan tinggallah selama mana pun di luar negara yang disukai itu.
Tapi apakan daya, Najib sendiri pun tidak menunjukkan contoh yang baik dalam hal ini. Beliau sendiri pergi bercuti ke Hawaii ketika banjir sudah bermula. Hanya setelah beritanya bermain golf dengan Obama menjadi cercaan seluruh negara dan seantero dunia, barulah beliau pulang segera.
Kalau pun ada jadual bermain golf dengan Obama yang ditetapkan lebih awal, apakah tidak boleh ditangguhkan kerana musibah banjir yang berlaku ini? Obama pun tentunya tidak kecil hati jika Najib tidak jadi pergi ke Hawaii kerana sebagai pemimpin beliau sendiri memahami keperluan dalam negara adalah keutamaan kepada mana-mana pemimpin sekali pun.
Walaupun akhirnya Najib akur dengan kritikan dan kembali ke tanahair untuk menunjukkan rasa tanggungjawabnya kepada mangsa-mangsa banjir, kini berlaku pula kehilangan pesawat Air Asia. Seolah-olah ada sesuatu yang tersembunyi dari semua kejadian ini?
Selepas satu demi bala menimpa, ramai yang mula memikirkan apakah lagi bala Tuhan selepas ini. Mungkinkah bala yang lebih besar akan menggegar kita lagi?
Kepada yang bergelar pemimpin, yang ditangannya ada kuasa, mulailah mengkoreksi diri masing-masing mulai sekarang. Janganlah sekadar menyedapkan hati dengan berkata semua ini hanyalah ujian semata-mata. Fikirlah juga bahawa semua ini lebih mungkin suatu bala.
Periksalah salah atau betul, halal atau haram dalam tiindakan seharian bersama kuasa masing-masing. Apakah rakyat dan negara dijaga, Islam dipelihara atau diri sendiri lebih diutama? (SH 28/12/2014)

0

0

votes
Article Rating
Kongsikan artikel ini


Jika Najib Ingin Terus Bertahan, Separuh Daripada Menteri Sedia Ada
Perlu Segera Dibuang

Tindakan Perdana Menteri, Najib Razak mengarahkah semua menteri kabinet yang sedang bercuti agar segera pulang bagi membantu operasi menyelamat mangsa banjir adalah suatu episod malang bagi negara kita.
Sebagaimana kita ditimpa malang kerana musibah banjir, kehilangan pesawat MH370 dan MH17, memiliki menteri-menteri yang terpaksa diarahkan pulang bak “itik lupa pulang ke sarang” adalah juga suatu musibah malang.
Ia malang kerana realitinya kita mempunyai ramai pemimpin yang tidak sensitif terhadap rakyat dan lebih malang lagi mereka ini sebenarnya tidaklah sangat mengutamakan rakyat sebagaimana yang sering dilaung-laungkan di depan mikrofon, di hadapan kamera tv atau ketika bersama penyokong.
Ia secara langsung juga menggambarkan menteri-menteri yang sedang bercuti ini tidak memahami kedudukan mereka sebagai anggota pentadbiran adalah untuk berkhidmat kepada rakyat dan mendahulukan rakyat dalam semua perkara.
Seharusnya apabila telah mengetahui Najib sendiri sudah mengambil keputusan memendekkan percutiannya di Hawaii, semua menteri yang sedang bercuti ini lebih dahulu kembali ke tanahair dan memendekkan cuti masing-masing.
Malangnya, sama ada setelah mengetahui Najib sudah membuat keputusan memendekkan cutinya dan sesudah sekian lama Perdana Menteri berada di dalam negara melawat mangsa-mangsa banjir, masih tidak terlihat kelibat menteri-menteri ini yang dilaporkan sedang bercuti di London, Australia, New Zealand, Dubai dan China, turut mahu pulang.
Agaknya ketika rakyat sedang sengsara dan Najib sedang bersiap-siap untuk pulang atau ketika melawat mangsa banjir, menteri-menteri ini masih riang ketawa bersama keluarga dan rakan-rakan sama ada sambil membeli-belah atau menikmati hidangan yang mewah-mewah.
Setelah dua hari berada di dalam negara, mungkin setelah menyedari  hanya segelintir daripada mereka ada dalam negara, Najib akhirnya terpaksa mengeluarkan arahan agar mereka segera kembali dan memendekkan cuti masing-masing.
Tindakan mengarahkan mereka ini pulang pastinya memberi imej buruk kepada nilai kepimpinan yang ada dalam diri menteri-menteri terbabit. Seolah-olah mereka tidak boleh berfikir dan menilai sendiri keutamaan sebagai pemimpin.
Di kalangan yang sedang bercuti ini, di mana  sebahagian gambar-gambarnya sudah bersepah di media sosial, sama ada menteri terbabit, anak-anak atau rakan mereka memuat-naiknya dalam FB, Twitter atau Instagram, adalah merupakan menteri-menteri kanan serta yang “perasan” mereka adalah bakal Perdana Menteri di masa depan.
Di kalangan tiga menteri kanan yang berjawatan Naib Presiden UMNO iaitu Zahid Hamidi, Shafie Apdal dan Hishammudin yang kini sedang berebut untuk saling mendahului menghuni Seri Perdana atau Seri Satria, semuanya hilang, senyap dan sunyi tanpa sebarang berita.
Begitu juga dengan Ketua Pemuda UMNO, Khairy Jamaluddin yang dianggap oleh sesetengah pihak sebagai pelapis kedua calon bakal Perdana Menteri, turut hilang tanpa khabar berita sehingga poster kehilangannya turut bertaburan di media-media sosial.
Sebahagian menteri-menteri lain juga begitu, yang tinggal dalam negara ketika ini hanya beberapa kerat saja. Asyik-asyik muka menteri yang sama saja sedang bertungkus-lumus dengan mangsa banjir di pelbagai negeri ketika ini.
Dalam masa yang sama, Najib sendiri sedang merudum prestasinya dan di pertikai di mana-mana. Dengan pelbagai masalah dalam negara yang tidak berkesudahan, Najib kini berhadapan cabaran getir untuk mempertahankan kuasa UMNO dan BN berbekalkan hanya 47 peratus undi popular saja.
Dengan musibah banjir  melanda yang sekaligus memperlihatkan ramai menteri-menteri sedia ada seperti “tak reti bahasa” dalam sama-sama membantu menaikkan imej kerajaan dan BN, Najib kini tiada pilihan lain selain mengeluarkan sekurang-kurangnya separuh daripada menteri yang ada daripada kabinetnya jika ingin terus berkuasa.
Dalam keadaan sekarang, sudahlah Najib sendiri dalam kedudukan “parah”dan hampir “kehilangan nyawa”, sebahagian menteri-menteri ini pula tidak membantu di saat kehadiran  mereka benar-benar diperlukan.
Mereka tidak sanggup atau masih keberatan untuk berkorban, walaupun sebagai pemimpin dan sepatutnya lebih “berakal”
berbanding rakyat kebanyakan, membuat sesuatu keputusan bukanlah sukar bagi mereka.
Bersama dengan ramai menteri yang sudah menjadi kecaman ramai sebelum ini dan dianggap tidak layak mengemudi negara, musibah banjir besar ini menyerlahkan lagi sebahagian daripada mereka.
Hanya dengan membuang sekurang-kurangnya separuh daripada menteri yang ada dan menggantikannya dengan muka-muka baru yang lebih diyakini, barulah mungkin terserlah sedikit sinar untuk  Najib, UMNO dan BN terus mengekalkan kuasanya.
Jika tidak dan masih enggan membuang mereka, bersedialah untuk “gulung tikar” bersama menteri-menteri yang tak berguna itu. (SH 29/12/2014)

0

0

votes
Article Rating
Kongsikan artikel ini


"Biarlah Rosmah Gunakan Jet, Pengorbanannya Amat Besar Kepada Negara"

Isu penggunaan jet rasmi kerajaan oleh Rosmah Mansor kembali menjadi perbualan ramai berikutan pesawat yang membawa Najib Razak dan keluarganya untuk bercuti di Hawaii itu dikatakan masih berada di Indianapolis, meskipun Perdana Menteri sudah kembali ke tanahair.
Najib yang kembali ke tanahair secara tergesa-gesa dan memendekkan percutiannya kerana kritikan yang melaut terhadapnya disebabkan  beritanya bermain golf bersama Barack Obama tersebar luas di ketika banjir sedang melanda, didapati hanya pulang bersendirian saja.
Kepulangan Najib itu dikatakan dijemput oleh jet VIP Tentera Udara Diraja Malaysia atau TUDM dengan nombor pendaftaran  M53-01 manakala jet rasmi kerajaan yang dinaikinya semasa pergi ke Hawaii untuk bercuti iaitu 9M-NAA didapati terbang menghala ke Indianapolis pula.
Ia menimbulkan persoalan bahawa jet rasmi kerajaan itu sedang membawa Rosmah dan ahli keluarganya yang lain bagi meneruskan percutian mereka. Sehingga ini pun pesawat itu dilaporkan masih di sana.
Selain beberapa portal dan blog menimbulkan perkara itu dan bertanya di mana kewajarannya seorang isteri Perdana Menteri dibenarkan menggunakan jet rasmi kerajaan sedangkan Najib tiada bersamanya, AMK atau Angkatan Muda Keadilan melalui Ketua Penerangannya, Lee Chean Chung turut mengeluarkan kenyataan media meminta penjelasan kerajaan berkaitan dengannya.
Beliau menimbulkan persoalan, kenapakah jet rasmi kerajaan tidak digunakan untuk membawa Najib pulang, kenapa perlu digunakan jet lain kepunyaan TUDM untuk menjemputnya yang tentunya menggandakan lagi kos, kenapa jet rasmi terbang ke arah timur iaitu Indianapolis dan siapakah yang menggunakan jet rasmi itu?
Tersebarnya berita kemungkinan jet rasmi kerajaan sekali lagi digunakan oleh Rosmah Mansor, tambahan pula Najib hanya didapati bersendirian dalam beberapa lawatannya ke penempatan banjir sejak beberapa hari lalu, hampir menjadikan kepulangan Najib secara tergesa-gesa tidak bermakna lagi.
Ini kerana meskipun kepulangannya itu menunjukkan sikap prihatinnya terhadap rakyat, namun tindakannya yang seperti membenarkan isterinya menggunakan jet rasmi kerajaan itu dilihat lebih besar lagi silapnya. Ia bukan saja berkaitan kelayakan menggunakan jet rasmi itu tetapi juga menambahkan lagi pembaziran wang negara.
Di ketika ini, sambil orangramai bercakap soal banjir yang kebetulan diikuti dengan pesawat Kumpulan Air Asia yang didapati hilang dan dipercayai terhempas di lautan Indonesia, mereka juga turut bercakap mengenai pesawat rasmi kerajaan yang juga “hilang” sedangkan Najib sudah berada di dalam negara.
Ada pula yang membuat humor, patutlah  tidak ramai menteri-menteri yang didapati pulang walaupun Najib sudah mengeluarkan arahan agar mereka memendekkan cuti masing-masing kerana Rosmah sendiri pun tidak mahu pulang dan memendekkan percutiannya.
Jika diimbau pula, penggunaan jet rasmi kerajaan oleh Rosmah ini sudah beberapa kali berlaku dan seolah-olah tiada sesiapa yang mampu menghalangnya. Penggunaannya ketika bercuti kali ini dan dalam masa yang sama Najib pula berada di dalam negara, hanya menambahkan lagi kebencian dan kata-mengata.
Najib pula tidak menganggap penggunaan jet kerajaan itu oleh isterinya sebagai suatu kesalahan, malah tidak juga merasakan suatu pembaziran apabila dua jet terpaksa digunakan dalam suatu masa.
Pendedahan demi pendedahan dan kritikan demi kritikan langsung tidak mendatangkan kesan agar perbuatan itu dihentikan.
Walaupun sudah banyak kali dikritik oleh pemimpin pembangkang, tetapi tiada mana-mana pemimpin kerajaan yang berani bersuara. Kemarahan rakyat hanya dipandang enteng saja.
Muhyiddin Yassin yang didapati seperti melemparkan “madu beracun” sebaik percutian Najib ke Hawaii tersebar luas dengan berkata, “biarlah Perdana Menteri bercuti, dia pun manusia biasa juga”, mungkin juga ketika ini turut bersetuju isteri Perdana Menteri berhak menggunakan jet rasmi kerajaan itu.
Barangkali jawapannya, “biarlah Rosmah menggunakannya, pengorbanannya amat besar kepada negara. Dia juga penyokong dan pendokong Najib dengan sepenuh hati selama ini. Lagi banyak jet digunakannya, tambah makmur negara kita”.  (SH 30/12/2014)

0

0

votes
Article Rating
Kongsikan artikel ini


Selamat Tinggal 2014, Tahun Yang Banyak Menumpahkan Airmata

Hanya beberapa jam saja lagi, tirai tahun 2014 akan berlabuh untuk digantikan dengan ketibaan tahun baru 2015 pula. Tahun 2014 adalah tahun penuh duka sengsara bagi rakyat negara kita, bahkan mungkin boleh dianggap sebagai tahun paling banyak menumpahkan airmata.
Bermula dengan tragedi empangan kering  di Lembah Kelang dan beberapa negeri pada bulan Februari dan berlarutan sehingga April yang menyaksikan kita bukan saja dihimpit kemarau, bahkan juga kekurangan bekalan air untuk kehidupan seharian, kita kemudian dikejutkan dengan kehilangan pesawat MH370 pada bulan Mac tahun yang sama.
Meski berbagai usaha dan ikhtiar dijalankan, nasib penumpang dan pesawat milik MAS itu kekal misteri sehingga kini. Tidak diketahui sama ada ia tersembam di dasar bumi, terperosok di celah karang lautan yang dalam, reput di dalam hutan yang tebal atau tersembunyi di ruang angkasa.
Bersama peredaran masa, tak terkira berapa banyak air mata keluarga mangsa serta rakyat yang simpati tumpah kerananya.
Pada bulan Julai pula, ketika umat Islam menyambut puasa dan bersedia menyambut Hari Raya, kita dikejutkan lagi dengan kehilangan sebuah lagi pesawat MAS iaitu MH17. Kali ini ia ditembak jatuh di timur Ukraine sehingga menyebabkan semua penumpangnya terdampar tidak bernyawa.
Sekali lagi, air mata keluarga mangsa dan rakyat jelata yang bersimpati tumpah kerananya.
Di penghujung tahun ini, sebuah lagi pesawat terhempas dan mengorbankan ratusan nyawa. Walaupun pesawat yang terhempas adalah Air Asia Indonesia tetapi kerana ia berada dalam Kumpulan Air Asia yang dimiliki rakyat negara kita, tambahan pula Malaysia dan Indonesia serumpun serta sebangsa, derita dan air mata turut juga tumpah disebabkannya.
Kehilangan tiga pesawat dalam tempoh setahun barangkali suatu sejarah dan tiada negara yang mengalaminya sehingga diam-diam ada yang mula bertanya, musibah atau ujian apa yang mahu ditunjukkan Tuhan kepada kita?
Memikirkan semua itu, air mata pasti menitis juga.
Pada bulan Disember 2014 ini juga, beberapa negeri terutama di Pantai Timur dilanda musibah banjir yang begitu luar biasa hebatnya. Banyak kerosakan harta benda, kemusnahan barang berharga dan kehilangan jiwa telah melanda.
Sehingga ini pun, banjir masih menggila di beberapa tempat di seluruh negara. Nilai kemusnahan tak terbilang lagi dek angka, lalu hanya airmata sebagai penenang jiwa sambil berdoa kepada Yang Maha Esa.
Tragisnya banjir kali ini menyababkan ramai rakan-rakan kita yang ditimpa musibah ini tidak merasai apa-apa yang istimewa dengan kedatangan tahun baru 2015. Mereka menangis dan menumpahkan airmata di penghujung 2014 dan kekal menyambut ambang 2015 dengan duka dan airmata juga.
Di celah-celah semua tragedi dan musibah itu, kita juga dihadapkan dengan kejadian jerebu sekali-sekala, soalan bocor bertimpa-timpa dan pelbagai kejadian lain yang meruntun jiwa.
Politik kita pula tidak pernah amannya, hubungan kaum sentiasa dalam sengketa, pembaziran di mana-mana, hutang negara berganda-ganda dan sesama pemimpin pula lebih suka berlaga serta bersengketa.
Di tahun 2014 juga, kita dibebankan dengan pelbagai kenaikan harga barang yang berpunca daripada minyak yang dinaikkan beberapa kali harganya. Walaupun menjelang awal tahun baru 2015 nanti,  kita bakal menerima khabar gembira penurunan harga petrol dan diesel kerana harga di seluruh dunia turun sama, kita juga sebenarnya tidak tahu sejauh mana penurunan itu bakal menggembirakan kita.
Mungkinlah penurunan harga minyak ini hanya untuk beberapa bulan saja, tapi yang sedihnya harga barang tidak pernah turun-turun juga.
Pendeknya, berbanding tahun-tahun sebelumnya, 2014 adalah paling menyedihkan, penuh airmata dan membuatkan kita lebih banyak bersedih daripada bergembira.
Selaku insan kerdil  di dunia sementara ini, hanya doa kepada Yang Maha Esa dapat kita panjatkan agar 2015 nanti lebih membawa ceria  dan gembira.  Kiranya ditakdirkan ianya penuh detik-detik duka juga, harapan kita semoga Tuhan terus memberikan kita kekuatan dan redha atas segala-galanya. ( SH
31/12/2015
)

0

0

votes
Article Rating
Kongsikan artikel ini